Qalampir.uz - Соқол, ҳижоб... Кейин-чи?!\n18:34, 15.03.2018 Таҳлил\n“Одамга либос, эшакка тўқим” деган гап бор халқимизда. Бунинг моҳиятини тушуниб етиш учун олим ё файласуф бўлиш шарт эмас.\nИнсон омили ҳамма даврда, ҳар қайси жамиятда беқарор вазиятни вужудга келтиришда асосий қурол вазифасини ўтаган. Ижтимоий фикр келтириб чиқариш, одамларда муносабат уйғотишдан осони йўқ. Бироқ бу муносабатлар, умумлаштирилаётган мулоҳазалар нималарга хизмат қилмоқда? Журналист Дилмурод Жумабоевнинг “Qalampir.uz”да эълон қилинган “Демади деманглар: “Ҳижоб билан дискотекага киритишмади” деган хабарлар ҳам пайдо бўлади яқинда!” номли мақоласи мени анчадан бери ўйлантириб келаётган мавзуга қўл уришга ундади.\nУстозим Нарзулла Жўраев билан бир суҳбатни кўп хотирлайман. Бир вақтлар Ўзбекистон Республикаси Президентининг Давлат маслаҳатчиси лавозимида фаолият юритган бу инсон билан илк бор олий ўқув юртида, дарс жараёнида учрашгандим. Ўшанда устоз Журналистика талабаларига “Демократиянинг охири борми? Бизга демократия керакми?” деган савол билан юзланганди. Мулоқот қизғин баҳс-мунозарага айланди. Хилма-хил фикрлар, қарашлар пайдо бўлди. Аввал индивидуал, кейин жамоавий мулоҳазалар... Кимдир саволни ўз қаричи билан ўлчаб, гапни “Бизда демократия йўқ, журналистлар истаганини ёзолмайди”, дейишдан бошлади. Устоз рад этмади, бошини эгиб маъқуллаган бўлди. Кейинги талаба ундан ҳам бадтарини айтди, устоз яна маъқуллади. Аслида у ана шу маъқуллаш билан демократия шу аудиториянинг ўзидан бошланаётганини, ҳар ким ўз фикрини билдиришга ҳақли эканини ҳаётий мисолда кўрсатишга ҳаракат қилганди.\nТалабалардан бири ҳеч кимни айбламади. На давлатга, на жамиятга тош отди. Аксинча, айб ўзимизда, демократиянинг моҳиятини тушуниб етмаслигимизда эканини исботлашга уринди. “Демократия – чексизлик! Инсон эса битмас-туганмас истаклар мажмуи. У бугун озроқ, эртага кўпроқ нарса хоҳлайди. Бора-бора қаноатни унутади, кун келиб жамият тугул, дунё унга торлик қилишни бошлайди. Демак, демократияни тушуниш, истакларни жиловлашдан бошланади”, деган фикрни илгари сурди. Нарзулла Жўраевнинг юзида табассум пайдо бўлди ва бояги талабанинг айтганларини қўллаб-қувватлади.\n“Жамиятга 50 кишилик аудиториямизда бўлгани каби битта бўлса ҳам ана шундай одамлар керак, чунки демократиянинг охири йўқ, инсон тирикки, истаклар ҳам ўлмайди”, деган эди.\nБу мулоқот устозни танимаганлар учун унчалик қизиқ бўлмаслиги табиий. Гапни бунча чўздинг, индаллосига ўтмайсанми, деётганлар ҳам топилади орангизда. Аслида бу гапларга қаноат билан қараш ҳам сизнинг қанчалик демократ эканингизни кўрсатади.\nМайли, кўпчилик кутган ўша индаллога ўтсак! Бугун ОАВда, айниқса, интернет-нашрларда аёлларнинг рўмол ўраши, эркакларнинг соқол қўйиши ёқлаб чиқилаётган мақолаларга кўп кўзим тушяпти. Балки, сиз ҳам кўргандирсиз... Ижтимоий тармоқлардаги таклиф ва талаблар мамлакатдаги умумижтимоий фикрни кўрсатиб берувчи мақолаларга айланишни бошлади. Икки, уч ва ундан ортиқ одамларнинг фикри эса бутун жамият қарашларини ифода этаётгандек, буни халқ хоҳлаяпти, қабилидаги талабгорлик кишини бу мавзуни эътиборсиз қолдирмасликка ундайди.\nАлҳамдулиллоҳ, мусулмонмиз! Диндан қайсимиз кам, қайсимиз кўп хабардормиз. Диний эътиқод қонунлардан тортиб, амалда ҳам эркин қилиб қўйилган жамиятда яшаяпмиз. Масжидларимиз одамлар билан гавжум, ибодатлар адо этилиши, рамазон рўзаси тутилиши, диний байрамлар нишонланиши, Ҳаж, Умра каби улуғ амаллар бажарилишига Ҳукумат имконият ва шароит яратиб қўйибди. Ё ёлғонми? Охирги бир йилда диний соҳадаги имкониятлар янада кенгайди. Қорилар, қориялар танловлари эълон қилинди, Ислом маданияти маркази қурилиши бошланди, буюк алломалар мероси тикланмоқда, улуғ қадамжолар обод қилинмоқда. Бош минбардан туриб Президент бир неча бор ҳадисларга мурожаат қилди. Қуръонни эшитиш, эшиттириш ҳақида гапирди. БМТнинг 72-сессияси эса нафақат халқимиз, балки бутун Ислом олами учун улкан воқелик бўлди. Давлат раҳбари Имом ал-Бухорий номини ушбу минбарда тилга олиб, Ислом дини терроризм, экстремизмга қарши эканини алоҳида таъкидлади.\nЖамиятда юз бераётган бундай оламшумул ўзгаришлар одамлар онгини, қарашларини ҳам ўзгартирмоқда. Масала ҳам шунда! Хўш, одамларнинг дунёқараши қайси тарафга ўзгармоқда? Ижтимоий фикр шаклланиши нималар ҳисобига рўй бермоқда?\nЯна юқорида кўтарилган масалага қайтсак. Яқинда интернет тармоқларида соқол қўйган талаба ОТМга киритилмагани ҳақида шов-шувли хабарлар тарқалди. Ўша талаба билан суҳбат уюштиришга ҳам улгурдилар. Жаҳон иқтисодиёти ва дипломатия университети талабаси ўз иддаосида соқол қўйиш эркинлигини талаб қилади. Бунга нисбатан изоҳ қолдираётганлар ҳам уни қўллаб-қувватлайди. Соқол қўйишнинг диний белги экани, демократик давлатларда на иш жойлари ва на таълим муассасаларида бунга қаршилик бўлмаслиги кераклигини ёзаётганлар ҳам бор.\nАксарият фойдаланувчилар соқолни ҳимоя қилиш асносида, аёлларнинг ҳижоб ўрашига ҳам қалқон бўлади.\nБу орада Ёшлар иттифоқининг қайсидир вилоят кенгаши аъзоси таълим масканида ҳижоб ўраган қизларнинг рўмолини ечтиришга урингани интернетда катта шов-шувга айланди. Бу воқеа қаерда бўлгани, унга ким гувоҳлик қилгани ҳамон номаълум.\nМайли, рўмол ва соқол билан боғлиқ икки воқеани ҳам содир бўлди, дейлик. Лекин масалага фақат бир тарафдан назар солиш қанчалик тўғри? Бугун бундай воқеалар интернетда шу қадар аланга оляпти-ки одамлар танганинг иккинчи тарафига қарашга улгурмаяпти. Кўп фикр, хўп фикрликда устун келиб, ҳамма бир оқимга қўшилиб кетаётгандек.\nРўмолга қаршилигимиз йўқ! Ислом динида аёллар рўмол ўраши фарз қилинган. Бироқ рўмол ўрашни дастак қилаётганлар, бошқа амалларни ҳам айтилганидек бажаряптими? Буни таҳлил қилиш бизга қолмагандир, зотан бунга талабгор ҳам эмасмиз, лекин қайсидир етакчи ва рўмолли қиз ўртасида келиб чиққан можарога берилаётган субъектив баҳо ортидан бутун жамиятда рўмол ўраган аёлларга олақараш бор мазмунидаги муносабат уйғотилишидан нима наф? Айтингчи, бундан кимлар манфаатдор?\nЎзбекистон Республикаси Қонунларида ҳижоб ўрашга нисбатан ҳеч қандай чекловлар қўйилмаган. Диний эътиқод эркинлиги эса Конституция билан мустаҳкамланган ҳуқуқлардан биридир. Қайсидир таълим муассасидаги бошяланг ва ҳижобли ўқувчи ўртасида чиққан тортишув эса бутун давлатда шундай аҳвол деган хулосага келишга асос бўлмаслиги керак. Хўш, шундай бўляптими? Йўқ, албатта. Аксинча, битта масала кўр-кўрона дастак қилиняпти, қайси йиғилишда диний мавзуда сўз очилса, билган-билмаган шу воқеани ўртага ташлаяпти.\nТўғри, қайсидир даврда аёлларнинг рўмолига нисбатан антисимпатия ҳам кузатилгандир. Бунинг ҳам ўзига яраша сабаблари бўлганини ўзингиз биласиз ва ҳозир тарихга қайтишга ҳожат йўқ. Муҳими, бугун рўмолга нисбатан тазйиқ бўлмаяпти, антисимпатия ҳам йўқ. Куни кеча Умра зиёратидан келган актриса Раъно Ярашева Президент Шавкат Мирзиёев иштирокидаги тадбирга рўмолда борди.\nҲеч ким қувиб чиқармади, бошидан рўмолини ҳам тортиб олмади. Қолаверса, “Миллий” телеканали орқали кунига уч маҳал хонанда Жаҳонгир Отажонов соқол билан қўшиқ куйлаб чиқяпти. Клип эфирдан олиб ташлангани, Жаҳонгир Отажоновга тақиқ қўйилгани йўқ-ку.\nТаълим масканларида ҳам ҳижобдагиларга нисбатан муносабат аввалгига нисбатан анча ўзгарган, фақат гап бу муносабатни суиистеъмол қилмасликда қоляпти. Бугун рўмол ва соқол учун изн сўралади, эртага яна бошқа нарсага. Қарабсизки, жамият иккига бўлинади, рўмоллилар ва рўмолсизлар! Биз шуни истаяпмизми?\nСоқолга келсак, бугунги ёшлар уни қўйиши ортидан диний билимдонлик борми ёки қайсидир турк актёрига ҳавасмандлик? Ўзбекистонда соқол қўйишга ҳам расман тақиқ йўқ. Таълим муассасаларида эса “эт-бетингга қараб олмайсанми” деган маънода соқолга “қарши” чиқаётганлар ҳам учраётгандир. Ҳар ҳолда кўпчилик оилаларда ота-оналар ўғлининг соқоли олинмаганига ғаши келиб турганда, ўқитувчининг ҳолатини тушунаверинг.\nХўп, соқолга таълим муассасасида ҳам қарши чиқмадилар, дейлик. Кейин-чи? Кейин нима бўлади? Мен сизга айтай! 9-синфга ўтиб ўзини катта йигит санаб қолганлар, на ўқишни, на касб эгаллашни дўндирганлар динда буюрилган ишни бажаряпман, деб соқол қўяди. Яна жамиятда иккига бўлиниш бошланади. Ота-она назоратидан чиқмайдиган, ташқи кўринишига эътиборлилар бир тараф, соқол қўйиш экан деб афт-ангорига қарамайдиган айримлар бир тараф!\nЮқорида таъкидланганидек, инсон омили жамиятда жуда катта кучга эга. Ундан турли мақсадларда фойдаланиш мумкин. Диний ва миллий қадриятлар топталаётганига эътибор тортиб, уларни ҳимоя қилиш ортидан эса бошқа мақсадларга амалга оширилишини кўп кузатганмиз.\nШу нуқтада араб мамлакатларида рўй берган “Араб баҳори”, Украинадаги фуқаролик урушларини эслаш ўринли. Боиси ҳар иккисида ҳам асосий майдон ижтимоий тармоқ, асосий қурол инсон омили, асосий ўлжа эса ёшлар бўлган эди.\nИнқилоб технологиялари бўйича таҳлилий бир мақолада ўқиган эдим: (айнан келтиролмасам ҳам, берилмоқчи бўлган фикрни аниқ эслайман) “Исталган бир фикрни муайян бир жамиятга сингдириш учун, 10 фоизлик қисмни қамраб олгунча бўлган жараён энг қийини, бунгача жамият ўз манфаатига зид бўлган ғояни, ташқи фикрни қабул қилмайди. Ана ўша 10 фоизлик тўсиқдан ўтилгандан кейин, у ёғига ҳеч нарса қилишнинг кераги йўқ, сингдирилмоқчи бўлган ғоя ўзлари билиб-билмай жамият аъзолари томонидан катта тезликда тарқатилади...”\nБалки, соқол қўйиш ва ҳижоб ўраш учун эркинликни талаб қилиб чиқаётганларнинг асл мақсадлари бошқадир, бу таклифлар ортида бошқача ғоялар бордир. Боиси дин ва унга боғлиқ бўлган воситалар ҳамиша энг ишончли қурол саналган.\nСоқол ва рўмол масаласи одамлар, хусусан, ёшлар орасида катта шов-шувга айлантирилиб, гўё унинг ҳимояси ортидан бошқа мақсадлар ўртага чиқиши мумкин бўлган даврда яшаяпмиз. Ортиқча огоҳлик эса зарар қилмайди. Айниқса, ОАВ ходимлари ёзаётганига эътиборлироқ бўлса, жамиятдаги барқарорликни сақлашга ҳисса қўшган бўларди.\n“Qalampir.uz” интернет-нашри раҳбари, журналист\nЕвропада ҳижобга қарши яна бир қонун\n18:36, 24.09.2018 3 327\n19:56, 13.04.2018 14 234\nЭрон: бир ойда 5000 нафар намойишчи ҳибсга олинди\n10:40, 03.02.2018 1 356


Буюк Ўзгариш бошланишига бир йилдан кўпроқ вақт бор… « Ўзбекистон Халқ Ҳаракати\nБуюк Ўзгариш бошланишига бир йилдан кўпроқ вақт бор…\n08 July 2016 - 5:00\nМен орзу қилардим. Рус босқинчиларига қарши тўгарак тузишни, у ерда фақат расида бўлмаган болаларни тарбиялашни хаёл қилардим. Мен ўзимни ва ўзимга тенгдошларни бу ишда қатнашиш учун кексайиб қолдик, дея ҳисоблардим. Бугун ёш бўлсак ҳам эртага, Қарор куни келганда, озодлик учун ҳаёт-мамот жанги бошланганда, биз мункиллаган, чол бўламиз, деб ўйлардим.\nҲали қиёмига етмади хўрлик.\nТонггача ухламай юрайлик биз ҳам!\nҲар бир сўз орасида ўроқдай бўлиб сўроқ белгиси турмасайди, эҳтимол, бушеърни цензура ўтказмасди. Сўроқ белгиси диққатни чалғитади, шеърни чил-парчин қилади, сензорнинг эса бу парчаларни бирлаштириб ўқишга ҳеч вақти йўқ.\nЎқиган тақдирда ҳам «бир лотинамерикан халқининг озодлик кураши ҳақида ёзгандир-да», деб қўйиши муҳтамал эди. Чунки фақат тараққиётдан ортда қолган лотинамерикан халқларигина ўз озодлиги учун курашиши, диктаторларни ағдариш учун инқилобий қўмиталар тузиб, «тонггача ухламай юриши» мумкин эди.\nОзодликни хаёл қиларкан, унинг қўлга киритилишини классик андозада кўз олдимга келтирардим. Оврупо андозасида. Халқ ичида ташвиқот, қуролли гуруҳлар тузиш, партизан ҳаракати ва бу ҳаракатнинг умумхалқ ҳаракатига айланиши.\nБеловежская Пуща ҳеч бир совет кишисининг, шу жумладан, менинг ҳам тушимга кирмаганди. Озодлик шу қадар дафъатан, шу қадар йилдирим каби келди-ки, мен бугун ҳам, Беловежская Пуща воқеасидан кейин 8 йил ўтган бўлса-да, воқеанинг миқёсини қамрай олмаяпман.\nМен бундан саросимага тушмаганлардан ҳайратланаман. Гўё ҳеч нарса бўлмагандай ишга кетаётган, ишдан келаётган худди ўша совет давридаги каби танбаллик ботқоғига ботган, аммо совет даврида сўколмаган раҳбарларини бугун баралла сўкаётган собиқ метрополия халқидан ҳайратланаман.\nМен Беловежская Пущада қабул қилинган Совет Иттифоқини бекор қилиш ҳақидаги ҳужжатдан кейин охирзамон бўлдими, деган кинояларга қўшилмайман. Совет Иттифоқи яхши эди, деганларни носамимий ёки нонкўр, деб ўйлайман. Совет Иттифоқини қайтадан тиклаш керак, деганларни жоҳил, тиклаш мумкин деганларни, эса, ёлғончи дейман. Ҳа, 1991 йил декабр ойида Беловежская Пущада қабул қилинган тарихий ҳужжатдан сўнг Совет Империясининг «охир-замони» келди. Бу шундай бир улкан воқеа-ки, унинг аҳамиятини рус мустамлакачилиги келтирган қўрқув ва қулликдан нафратланган инсонлар ва бу қўрқув ва қулликнинг яратувчилари рус шовинистлари жуда яхши билишади.\nДарвоқе, минг тўққиз юз саксон тўртда, Дўрмонда менинг тушимга уруш кирганди, Беловежская Пуща эмас. Кўрилган туш қаттиқ таъсир қилган экан, балконга чиқиб ҳам ўзимга келолмадим. Бегоналик ҳисси янада кучайганди. Мен ўз тушимдан худди бегона бир мамлакатдан чиқиб келгандай чиқиб келгандим. Бу бошқа мамлакаат менинг асл ватаним эди гўё. Дўрмонда ҳар нарса бегона эди: армани Сергейдан тортиб, Вера Сергеевнагача, акатсия тагида турган П. Қодирнинг «Волга»сидан тортиб, ошхона ёнида ошпазлардан суяк кутиб ётган кўппаккача.\nМен уйғонишни истамагандим, аммо уйғонгандим. Мен бу тушни томоша қиларкан, мен тинчликсевар бир халқнинг «нима бўлса бўлсин, тинчлик бўлса бас, хўрлансак ҳам, зўрлансак ҳам, қул бўлсак ҳам, тул бўлсак ҳам, тинчлик бўлса, бизга етади», дея тинмай ғудурланаётган бир халқнинг руҳий тазйиқидан бир он бўлса-да, қутулгандим.\nҲозиргина кўрилган тушни йўримлаш хаёлимга ҳам келмас эди. Бу туш менинг ўнггимда кўришни истаган бир Буюк Ўзгаришнинг ҳужжатли филми каби эди. Буюк Ўзгариш бошланишига бир йилдан кўпроқ вақт бор эди, аммо унинг ҳужжатли филмини баракатопгур малаклар аллақачон суратга тушириб улгурган эдилар. Ўзгариш мавзуига ҳассосият билан қарайдиган баъзи инсонларга бу филмни намойиш қилиб, у шаҳардан бу шаҳарга учиб юрарди киночи малаклар. Йўл-йўлакай Дўрмон деган қишлоққа ҳам учраб ўтишганди. Уларнинг кўрсатган филми таъсирида менда зуҳур этилган ҳаяжон ва жунбуш малакларни чўчитиб юборди шекилли, улар кейин бир неча йил давомида менга ҳеч нарса кўрсатишмади. Фақат 1993 йил… Дарвоқе, тўқсон учинчи йилга ҳануз етиб келмадик.


Президент «Амилов» қандолат фабрикасини бориб кўрди\n26.10.2018 17:17 0 740\nПрезидент Шавкат Мирзиёев «Амилов» қандолат маҳсулотлари ишлаб чиқариш фабрикасини бориб кўрди.\nУмумий қиймати 62 миллион доллар бўлган ушбу корхона пойтахтимиздаги собиқ «Лак-бўёқ» заводи ўрнида ташкил қилинган. Завод биноси реконструкция қилиниб, жорий йил 5 октябрда ишга туширилган. Германия, Швейцария, Италия, Австрия, Голландия каби давлатлардан замонавий технологиялар келтириб ўрнатилган. Қарийб 830 киши доимий иш билан таъминланган.\nБундай ширинликлар шу пайтгача юртимизга асосан импорт қилинарди. «Амилов» фабрикасида тайёрланаётган қандолат маҳсулотлари чет элникига нисбатан арзон ва сифатли бўлгани боис ички бозорни тез эгаллади. Натижада бундай маҳсулотлар импортини қирқ фоиз қисқартиришга эришилди. Қолаверса, корхона йилига 10 миллион долларлик экспорт қилишни режалаштирган.\n«Амилов» қандолат фабрикаси


“Марслик” Ридли Скоттнинг энг кассабоп фильмига айланди\nРежиссёр Ридли Скоттнинг “Марслик” кинофильми унинг энг кассабоп фильмига айланиб, АҚШ прокатида ўтган ҳафта 9.3 млн доллар ишлади ва учинчи ўринни қозонди. Бу ҳақда The Hollywood Reporter нашри ёзмоқда.\nАҚШда фильм жами 197.1 млн доллар тўплай олди. Шу тариқа, у Скоттнинг илгариги рекордидан – “Гладиатор” (187.7 млн доллар) фильмидан ўзиб кетди.\nХалқаро прокатда “Марслик” 458.5 млн доллар тўплади.\nАҚШ прокатида ўтган ҳафта биринчи ўринни Жеймс Бонд туркумининг навбатдаги фильми “Спектр” 73 млн доллар билан эгаллади. У “007” франшизанинг бу борадаги иккинчи натижасини қайд қилди: “Скайфолл” координаталари” (2012) 88.4 млн доллар тўплашга муваффақ бўлган эди.


УСТА 6 ОЙДАН СЎНГ “IPHONE-6G” ОЛИБ БЕРДИ – istemol.uz\nУСТА 6 ОЙДАН СЎНГ “IPHONE-6G” ОЛИБ БЕРДИ\n07.03.2018 Мурожаат ва натижа\nСамарқанд шаҳри “Сўғдиёна” маҳалласида яшовчи А.Норбоев “SAMSUNG” сервис марказидаги устахонага “Iphone-6G” русумли телефонини тузатиш учун берган. Аммо устахона ходими 6 ой ўтса ҳамки, “Эртага келинг”, “Индин келинг”, “Эҳтиёт қисм йўқ“ каби баҳоналар қилиб, бунинг устига фуқаронинг телефонини қайтариб бермаган. Шундан сўнг А.Норбоев Истеъмолчилар ҳуқуқларини ҳимоя қилиш жамиятлари федерациясининг Самарқанд шаҳар жамиятига шикоят билан мурожаат қилади. Жамият ҳодимлари томонидан ариза ўрганилиб, “Истеъмолчилар ҳуқуқларини ҳимоя қилиш тўғрисида”ги Қонуннинг 13-,14-,15-,16-,17-,18-моддалари бўйича тушунтириш ишлари олиб борилди. Телефон устаси хатосини тушунди ва ўз ҳисобидан аризачига янги “Ipohone-6G” русумли телефон олиб берди.\nNext Post:МУҲТАРАМА ОНАХОНЛАР, ҚАДРЛИ ОПА-СИНГИЛЛАР!


Бош саҳифа / Шаҳар ҳокимлиги / Шаҳар ҳокимининг маърузалари / «Шарқ тароналари» Х халқаро мусиқа фестивали муносабати билан ташкил этилган матбуот анжуманида Самарқанд шаҳар ҳокими А. Шукуровнинг маърузаси\n«Шарқ тароналари» Х халқаро мусиқа фестивали муносабати билан ташкил этилган матбуот анжуманида Самарқанд шаҳар ҳокими А. Шукуровнинг маърузаси\n"Registon Plaza" мехмонхонаси, 2015 й. 26 август 10:00\nАссалому алайкум, ҳурматли меҳмонлар, хонимлар ва жаноблар, қадрли тадбир иштирокчилари!\nАвволо ер юзининг сайқали, қадимий ва ҳамиша навқирон Самарқанд шаҳрига хуш келибсиз!\nМуҳтарам Президентимиз Ислом Каримов ташаббуси билан ташкил этилган “Шарқ тароналари” халқаро мусиқа фестивалининг 10-юбилей байрамида биз самарқандликлар сиз азизлар билан учрашиб турганимиздан ғоятда миннатдормиз!\n“Шарқ тароналари” халқаро мусиқа фестивалининг айнан Самарқанд шаҳрида ўтказилиши бежиз эмас, бунда катта маъно бор. Чунки, Самарқанд жуда қадим замонлардан дунёнинг илм-фан, маданият ва санъат, савдо-сотиқ ва ҳунармандчилик ривожланган шаҳарларидан бири ҳисобланади. Самарқанд азалдан қоғозлари, шойи ва атласи, бетакрор ҳунармандлари, қадимий мусиқа ва санъати билан ҳам дунёга машҳур бўлган. Бу заминдан жаҳон цвилизацияси, илм-фани ривожига улкан ҳисса қўшган буюк олимлар етишиб чиққан.\nПрезидентимиз раҳнамолиги ва ташаббуси билан Истиқлол йиллари Самарқандга, унинг тарихий ва маданий бойликларига эътибор тубдан ўзгарди. Ўзбекистон ҳукумати ушбу қадимий ва ҳамиша навқирон кентнинг тарихий ва маданий ёдгорликларини сақлашга алоҳида эътибор қаратди. Ана шу йилларда Самарқанд ўзининг янги қиёфасига эга бўлди. Шаҳардаги осори-атиқалар қайта тикланди. Регистон ансамбли, Шоҳи Зинда мажмуаси, Хўжа Дониёр зиёратгоҳи, Амир Темур мақбараси ва яна қанчадан қанча тарихий обидалар мукаммал реставрация қилинди, атрофи ободонлаштирилди.\nТўйга, байрамга, шодиёнага алоҳида тайёргарлик кўриш халқимизга хос азалий анъана ҳисобланади. Ана шу анъанага содиқ қолган самарқандликлар дунёнинг турли бурчакларидан ташриф буюрадиган азиз меҳмонларни муносиб кутиб олиш, жойларда учрашувлар, кечаларни намунали тарзда ташкил этиш, меҳмонларнинг мазмунли ҳордиқ чиқаришлари учун шароит яратиш мақсадида белгиланган чора-тадбирлар асосида кенг кўламли ишларни амалга оширишди.\nШаҳарда эрта баҳорда 22837 тупдан зиёд дарахт, жумладан, 1174 тупдан ортиқ каштан, 581 тупдан зиёд қрим қарағайи, 28 туп дуб, 8005 туп япон сафураси, 200 туп қайрағоч, 20 туп қайин қўплаб турдаги игна баргли дарахтлар марказий - Ибн Сино, Абдураҳмон Жомий, Мирзо Улуғбек, Гагарин, Рўдакий, Беруний, Бўстонсарой сингари кўчаларга, Амир Темур ҳайкали атрофи, Руҳобод майдони, Университет хиёбони, Темирйўл вокзали майдони, Улуғбек обсерваторияси, Хўжа Дониёр мажмуалари атрофларига экилди.\nКейинги йилларда фаворалар қурилишига алоҳида эътибор қаратилди. Бугун шаҳримизда 38 фаввора аҳолига хизмат кўрсатади. Жорий йил биринчи ярмида Кўксарой майдонидаги фавворалар яқингинада эса Ҳамид Олимжон номидаги вилоят давлат мусиқа ва драма театри олдидаги майдон ўзгача қиёфа касб этди ва шу ердаги фавворалар ҳам тўлиқ таъмирланди. Айтиш лозимки, мазкур майдонда вилоят хокимлиги эътибори туфайли ободонлаштириш ишлари олиб борилиб, фавворада мукаммал таъмирлаш ишлари бажарилди.\nТермиз, Андижон, Туркистон, Панжакент, Кулолон, Амир Темур, Амир Шоҳмурод, Челак, Сўзангарон, Қозизода Румий, Ал-Хоразмий, Лолазор, Ўзбекистон, Шоҳи Зинда, Рўдакий кўчалари ҳамда Кимёгарлар шаҳарчасидаги бир қанча кўчаларда 3396 метр квадрат ҳажмдаги таъмирлаш ишлари олиб борилди. Бугунги кунда шаҳардаги деярли барча асосий кўчалар текис ва равон ҳамда икки томони кўкаламзорлаштирилди ва гулзорга айлантирилди.\nҚадимда ҳам, айни пайтда ҳам илм фан ва маданият маркази ҳисобланган Самарқандда юксак илмий салоҳият мавжуд. Ҳозирда 500 мингдан зиёд аҳоли истиқомат қиладиган Самарқанд шаҳрида 8 та олий ўқув юрти, 40 та академик лицей ва касб ҳунар коллежи, 80 га яқин умумтаълим мактаблари, 128 та мактабгача таълим муассасаси фаолият кўрсатмоқда. Самарқанд давлат университетида мусиқа бадиий графика ва меҳнат таълими факультети, Санъат коллежи ва мавжуд 6 та болалар мусиқа ва санъат мактабларида мусиқа ва санъат йўлини танлаган ёш иқтидор эгалари ўқиб, изланиб камолга етишмоқда.\nФестивалга тайёргарлик жараёнида\nРегистон ансамблида фестивалнинг очилиш маросими ва кўрик-танловлар ўтадиган саҳна қурилиши ниҳоясига етказилди. Эътиборлиси, бир қанча ижобий жиҳатлари билан аввалгиларидан анчагина фарқ қилади. Саҳна 25 фоизга кенгайтирилган бўлиб, Улуғбек, Тиллакори ва Шердор мадрасалари билан боғланди.\nБу йилдан бошлаб саҳнани ёритиш бутунлай янгича тизимга ўтказилади. Бунинг учун германиялик мутахассислар билан ҳамкорлик ишлари йўлга қўйилди. Энди янгича ёритиш тизими Регистон ансамбли учун ўнинчи “Шарқ тароналари” халқаро мусиқа фестивалидан эсдалик бўлиб қолади.\nХуллас, шаҳар қиёфасини нуфузли фестивалга мос равишда безатиш борасида бор имкониятлардан фойдаланяпмиз.\nШунингдек, фестивал қатнашчиларининг Самарқанд шаҳар, Самарқанд, Тайлоқ, Жомбой, Оқдарё, Пайариқ, Пастдарғом ва Ургут туманларида учрашувлар ва маданий тадбирлар ўтказилиши режалаштирилган.\nФестиваль доирасида “Шарқ тароналари мусиқа фестивалининг муштараклиги” мавзусида халқаро илмий конференция бўлиб ўтади. Уч кун давом этадиган илмий анжуманга катта тайёргарлик кўрилмоқда. Мазкур анжуманда Буюк Британия, Хитой, Корея, Тайланд, Эрон, Афғонистон, Миср, Уммон Султонлиги, Бутан, Россия, Озарбайжон, Германия, Туркия, АҚШ каби хорижий давлатлардан жами 30 нафарга яқин, Ўзбекистондан 50 нафардан ортиқ олимлар маъруза ва чиқишлар билан иштирок этишади.\nСамарқанд шаҳридаги жами 92 та меҳмонхонадан фақатгина “Регистон плаза” ва “Ориент стар Кўксарой” меҳмонхоналари хорижлик фестиваль иштирокчилари ва ҳурматли мехмонларимиз жойлаштириш мақсадида танлаб олинди.\nМеҳмонларни тарихий обидаларимиз, вилоятимиз ижтимоий-иқтисодий ҳаёти билан батафсил таништириш мақсадида 67 нафар олий ва ўрта махсус таълим муассасаларидан масъуллар бириктирилди. Уларга инглиз, хитой, корейс, япон, испан, француз, немис, итальян, араб, турк, рус тилларини мукаммал биладиган 160 нафар таржимон ва гидлар ҳамроҳлик қилади. Ушбу таржимонлар Самарқанд давлат чет тиллар институтида махсус дастур асосида тайёрланди.\nИштирокчиларга фестиваль давомида кўтаринки кайфият улашиш, халқимизнинг бой маданий мероси, урф-одат ва анъаналари ҳақида етарли маълумот бериш мақсадида Ҳунармандлар маркази ва Тилла Кори мадрасасида халқ амалий санъати асарлари ва ҳунармандчилик маҳсулотлари кўргазмалари ташкил этилди.\nБундан ташқари, «Чорсу» санъат галереясида Самарқанд рассомлари ва халқ амалий усталари асарлари намойиш этилмоқда. Унга 100 дан ортиқ ҳунарманд ва рассомлар жалб этилган.\nЭнг муҳими, Самарқанд давлат чет тиллари институти биносида “Шарқ тароналари” халқаро мусиқа фестивалини кенг ёритиш мақсадида Матбуот маркази зарурий техник воситалар билан жихозланди.\nРегистон майдони ва “Ориент стар Кўксарой” меҳмонхонасида махсус интервью олиш жойлари ташкил этилди.\nҚадирли меҳмонларимиз, Сиз қадирли журналистлар иштирокида “Шарқ тароналари” Х халқаро мусиқа фестивали бу сафар ўзгача ва бетакрор тантаналар билан ўтади ва ушбу санъат байрами иштирокчилар хотирасида бир умр сақланиб қолади.\nЭътиборингиз учун раҳмат! Фестивални ёритиш ишларида барчангизга мувофақият тилайман.\nКиритилган вақти: 27/08/2015 15:39; Кўрилганлиги: 144


Бош провайдер АК "Узбектелеком" томонидан олиб бориладиган техник ишлар сабабли 14.04.2019й. соат 01:00 дан 02:00 гача UZINFOCOM Датацентр ресурсларининг Интернет тармоғидаги фаолиятида қисқа муддатли узилишлар юзага келишини маълум қиламиз.\nВеб-хостинг хизматининг ns5.uzinfocom.uz ва ns6.uzinfocom.uz серверларида техник носозликлар юзага келганлиги сабабли 11.04.2019 й. соат 00.00 дан 07.00 гача техник мутахассислар томонидан муаммоларни бартараф этиш чора тадбирлари амалга оширилади.\nУзбектелеком АК бош провайдери томонидаги носозликлар туфайли UZINFOCOM ресурслари мазкур провайдернинг абонентлари вактинчалик иш фаолиятида бўлмайди\n11.08.2018й. соат 00 дан 05:00 гача Бош провайдер томондан билдирилган маълумотга асосан (Tas-IX va Internet) узатиш тармоғининг ишларида қисқа муддатли узилишлар бўлади.


МЧЖ 10 млн сўм миқдоридаги устав фондини тўлиқ шакллантирди, муассислар – 20%, 20% ва 60%лик улушга эга уч нафар жисмоний шахс. Муассислар умумий йиғилишининг баённомаси билан у 250 млн сўмгача кўпайтирилиши эълон қилинди. Муассислардан бири ўз улушини кўпайтириш ҳисобига 70 млн сўм миқдоридаги пул маблағларини қисман киритди. Энди шу муассиснинг ўзи улушининг бир қисмини тўртинчи жисмоний шахсга сотаяпти. Таъсис ҳужжатларини қайта рўйхатдан ўтказиш керак.\n10 млн сўмлик умумий устав фондига эга бўлган ҳолда фақат янги муассисни киритиш йўли билан қайта рўйхатдан ўтказиш мумкинми? Ёки 80 млн сўмлик суммадаги қўшимча ҳиссаларни ҳисобга олган ҳолда устав фондини рўйхатдан ўтказиш зарурми?\n– Жамиятнинг устав фондини кўпайтиришга у тўлиқ тўланганидан кейингина йўл қўйилади («Масъулияти чекланган ҳамда қўшимча масъулиятли жамиятлар тўғрисида»ги Қонуннинг 16-моддаси 1-қисми).\nЖамият иштирокчилари умумий йиғилишининг жамият барча иштирокчилари томонидан қўшимча ҳиссалар қўшиш ҳисобига устав фондини кўпайтириш тўғрисидаги қарорида:\n► қўшимча ҳиссаларнинг муайян умумий қиймати;\n► жамият ҳар бир иштирокчисининг қўшимча ҳиссаси қийматининг миқдори;\n► иштирокчилар томонидан қўшимча ҳиссаларни тўлиқ қўшиш муддати белгиланиши керак (Қонуннинг 18-моддаси 1-қисми).\nУстав фонди кўпайтирилиши муносабати билан таъсис ҳужжатларидаги ўзгартишларни давлат рўйхатидан ўтказиш учун ҳужжатлар, шунингдек жамият иштирокчилари томонидан қўшимча ҳиссалар ва учинчи шахслар томонидан ҳиссалар тўлиқ миқдорда қўшилганлигини тасдиқловчи ҳужжатлар рўйхатдан ўтказувчи органга таъсис ҳужжатларига ўзгартишлар иштирокчиларнинг умумий йиғилишида тасдиқланган кундан эътиборан 1 ойдан кечиктирмай тақдим этилмоғи лозим (Қонуннинг 18-моддаси 7-қисми).\nУшбу муддатга риоя этилмаган тақдирда ёхуд қўшимча ҳиссалар барча иштирокчилар томонидан тўлиқ қўшилмаган ёхуд қўшимча ҳиссалар умумий қийматининг дастлабки белгиланган миқдорини камайтириш тўғрисидаги қарор қабул қилинмаган тақдирда, устав фондининг кўпайтирилиши амалга ошмаган деб эътироф этилади. Бу ҳолда жамият 10 кунлик муддат ичида иштирокчиларга улар томонидан киритилган қўшимча пул ҳиссаларини қайтариши шарт (Қонуннинг 18-моддаси 8-қисми).\nЖамият иштирокчисининг улуши тўлиқ тўлангунга қадар бўлган даврда у фақат тўланган қисми бўйича бошқа шахсга ўтказилиши мумкин (Қонуннинг 20-моддаси 3-қисми).\n1) аввал иштирокчилар қўшимча ҳиссаларни шакллантиришлари ва таъсис ҳужжатларини қайта рўйхатдан ўтказишлари лозим;\n2) шундан сўнг иштирокчилардан бири улушни (улушнинг бир қисмини) учинчи шахсга бериб, янги (тўртинчи) иштирокчи назарда тутилган таъсис ҳужжатларини қайта давлат рўйхатидан ўтказади.


Депутат кўмаги билан... | Ўзбекистон Халқ демократик партияси\n2021-10-27 09:46:56 251\nИчки йўлларнинг ҳолати ҳудудлардаги оғриқли муаммолардан ҳисобланади. Аҳолини қийнаётган, ўйлантириб келаётган ушбу масалага турли важларга кўра маҳаллий ҳокимликлар ва мутасадди идоралар ҳар доим ҳам эътибор қаратавермайди.\nНаманган тумани “Чорбоғ” маҳалласи, “Тараққиёт” кўчасида яшовчи бир гуруҳ фуқаролар ҳам ушбу масалада Ўзбекистон Халқ демократик партияси Наманган туман кенгашининг жамоатчилик қабулхонасига мурожаат қилдилар. Маълум бўлишича, сўнгги йилларда ушбу маҳаллада кўплаб янги уйлар қуриб битказилган, уларнинг аксариятига ёш оилалар кўчиб келган. Табиийки, аҳоли сони ҳам ортган. Натижада маҳалла йўлларида ҳаракатланишда қийинчиликлар пайдо бўлган. Яроқсиз ҳолатга келиб қолган йўлга мутасаддиларнинг эътибор қаратмагани эса аҳолининг норозилигига сабаб бўлган.\n“Чорбоғ” маҳалласида яшовчи фуқароларнинг муаммосини ҳал этишга халқ депутатлари Наманган туман Кенгаши депутати, партия туман Кенгаши раиси Умиджон Солиев киришди. Партиядошимизнинг ташаббуси ва ҳомийлиги остида 300 метрдан иборат “Тараққиёт” кўчасига шағал ётқизилди. Бу билан маҳалла аҳолиси ёмғирли, қорли кунларда лой кечиб юришдан халос бўлди.


Оташкесим битими кучга кирганидан сўнг Донбассда умумиятла тинчлик ҳукм сура бошлади\nДонецклик айирмачилар вакиллари Донецк шаҳри яқинидаги назорат-ўтказиш масканида, 2015 йил 15 феврали.\nАйрим жойларда яккам-дуккам ўт очишлар кузатилаётгани ҳақидаги хабарларга қарамасдан, Украина шарқида 15 февралдан кучга кирган оташкесим шартларига умумиятла риоя қилинмоқда.\nОташкесим шартлари бузилиши мумкинлиги юзасидан хавотирларга асос бўлган ҳудуд Дебальцево атрофидаги жойлар бўлди, чунки бу ерларда сўнгги кунларда шиддатли жанглар бўлиб ўтганди.\nДонецклик айирмачилар вакили Эдуард Басурин Рейтерс агентлигига сулҳ битимига қарамасдан, улар Дебальцевода ўқ отишга ҳақли эканини, чунки бу жой уларга тегишли ҳудуд эканини айтган.\nУкраина расмийлари оташкесим ҳақидаги битим кучга кирганидан кейин Киев кучлари 10 мартача ўққа тутилганини, аммо бундан ҳеч ким жабрланмаганини билдирдилар.\nУкраиналик ҳарбий мулозимлар Киев Донбассдан олиб чиқиб кетилиши лозим бўлган оғир қуролларни сақлаш учун майдонлар ҳозирлаб қўйганини маълум қилдилар.


Қилса бўлар эканку: Мардикорликни легаллаштириш масаласида илк амалий қадамлар ташланди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n19:21 - Қилса бўлар эканку: Мардикорликни легаллаштириш масаласида илк амалий қадамлар ташланди\nМосква Миграция Маркази мутахассислари тарафидан ижтимоий тармоқларга тарқатилган хабарга кўра, эндиликда Ўзбекистондан Россияга йўл оладиган ишчилар Россияда қаерда ишлашлари ҳақидагина эмас, балки қанча маош олишлари ва ҳатто қаерда яшашлари ҳақида ҳам олдиндан маълумотга эга бўлишади. Бу эса бугундан кучга кирган Россия ва Ўзбекистон ўртасида фуқароларни вақтинчалик ишга ташкилий ёллаш бўйича махсус битимда қайд қилинган.\nМарказга кўра, Битим меҳнат муҳожирларини Россияда фирибгарлар қўлига тушиб қолишдан ёхуд қулликка сотилишдан ҳимоялайди.\nШунингдек, ҳозирда амалда бўлган барча қонун-қоидалар ўз кучини сақлаб қолиши айтилмоқда. Яъни Россияга ишлашга келаётган мигрант тегишли тартибда патент расмийлаштириши лозим. Ишга ёллаш бўйича ташкилий масала Ўзбекистон Меҳнат вазирлиги қошидаги агентлик томонидан бошқарилиши айтилмоқда. Ўзбекистон ИИВ зиммасига эса Россияга ишга юбориладиган ҳар бир фуқарони текшириш вазифаси юклатилган.\nБитимга мувофиқ, россиялик иш берувчилар, Ўзбекистондан меҳнат муҳожирларини ишга таклиф қилгудек бўлса, ташриф буюрувчилар учун ётоқжойлар ҳозирлаши шартлиги кўрсатилган. Бундай ётоқ-жойлар Россиядаги санитария-гигиена нормаларига мувофиқ бўлиши шартлиги кўрсатиб ўтилган. Мигрантларга тўланадиган иш ҳақи миқдори эса энг кам иш ҳақи миқдоридан кам бўлмаслиги лозимлиги айтиб ўтилган.\nШунингдек, иш берувчи ишга таклиф қилаётган мигрант учун тиббий суғуртани ҳам ўз зиммасига олиши лозимлиги қайд этилган. Ҳужжатга кўра, эндиликда ишлаб чиқариш жараёнида мигрант соғлиғига шикаст етадиган ёки у вафот этадиган тақдирда иш берувчи мигрант жасадини ватанига етказилиши учун кетадиган ҳаражатларни ўз зиммасидан қоплаб бериши керак бўлади.


АҚИДА (араб. "ақд" - бир нарсани иккинчисига маҳкам боғлаш; кўпликда -ақоид) - балоғатга етган киши эътиқод қилиши, имон келтириши, ислом динининг заруратлари шаклида тасдиқ қилиши, қалбига маҳкам боғлаб олиб ундан ажралиши мумкин бўлмаган шаръий эътиқодий ҳукмлар. Инсоннинг икки дунёдаги саодати айнан А.сига боғлиқ. Агар А.си пок бўлса, йўли тўғри бўлади, қилган барча амаллари қабул бўлади ва бандалик билан содир этган баъзи гуноҳлари афв этилади. Агар А.си соф бўлмаса, бузуқ бўлса, йўли нотўғри бўлади, қилган амаллари беҳуда кетади ва охиратда жаҳаннам аҳлидан бўлади. А. масаласи ўта муҳим бўлганидан ҳам, Одаматодан бошлаб, охирги пайғамбар Муҳаммад (сав)гача бу масалани Аллоҳ таолонинг ўзи кўрсатиб берган. Одаматодан тортиб ҳозиргача А. масаласи бир хил бўлиб келган. Ислом А.ларининг асоси Қуръонда берилган,ҳадислардаги кўрсатмалар негизида ишлаб чиқилиб, тартибга солинган. Исломнинг суннийлик йўналиши илоҳиётда эътироф этиладиган А.лар ёки имон талаблари 7 та: Аллоҳнинг ягоналигига, фаришталарга, муқаддас китобларга, пайғамбарларга, охиратга, такдирга ва қиёмат куни барчанинг қайта тирилишига ишониш (қ. Суннийлик). Шиалик йўналиши илоҳиётида 5 А. тан олинади: тавҳид (Аллоҳнинг ягоналиги), нубувват (пайғамбар)га ишониш, адл (илоҳий такдирнинг адолатлигига ишониш), имомат (имомлар ҳокимиятинитаниш), маод (охиратга ишониш) (қ. Шиалик).


Миллий ғурур, миллий шону шавкат байрами | Interpress.uz\nБош саҳифаДолзарбМиллий ғурур, миллий шону шавкат байрами\nМиллий ғурур, миллий шону шавкат байрами\n16:52 | 26-05-2021\nОзарбайжоннинг Ватан урушидаги ажойиб ғалабаси, тарихий ерларининг босқинчилардан озод этилиши Озарбайжон халқи тарихига олтин ҳарфлар билан ёзилажак. Мазкур шонли ғалабадан Озарбайжоннинг дўстлари, шу жумладан биз ҳам самимий қувонаяпмиз. Чунки бу ғалабадан кейин Озарбайжон халқининг, туркий халқларнинг ғурури, шаъни, номуси тикланди. Бой берилган ерлар қайтариб олинди. Сиёсатчилардан бири айтгандек, қон билан бой берилган ерлар, қон билан олинур. Хуллас, бу сафар Озарайжон халқининг ўзининг миллий байрамини муносиб тантана билан кутиб олмоқда. 28 май куни Озарбайжон ўз тарихидаги ёрқин ва шонли кунларидан бири – Озарбайжон Демократик Республикаси ташкил этилган санани нишонлайди.\nБундан 103 йил муқаддам мусулмон Шарқида биринчи дунёвий давлат дунёга келган эди. Бу сана бир томондан мамлакатнинг бирлашувига хизмат қилган бўлса, Озарбайжон давлатчилигининг тикланиши куни сифатида тилга олинади. Зеро, Озарбайжон узоқ йиллар Эрон, сўнгра Россия империяси бошқаруви остида бўлган. Озарбайжон зиёлилари ХХ асрнинг 20-йилларида Россия империясида авж олган демократик ўзгаришлар ва фуқаролик ҳуқуқлари учун курашда фаол иштирок этди. 1917 йилдаги феврал буржуазия инқилобидан кейин Жанубий Кавказ халқлари аъзо бўлиб кирган Кавказ Федератив республикасини тузиш интилишлари бошланди. Бироқ мураккаб ижтимоий-сиёсий вазият ва Биринчи жаҳон уруши федерация ғоясини амалга ошириш имконини бермади. 1918 йилнинг 26 майида Тифлис (Тбилиси)да ўтган Кавказ Сейми (Парламенти) нинг мажлисида грузинлар ташаббуси билан ўз-ўзини тарқатиш қарори қабул қилинди, шу куннинг ўзида Грузия ўз мустақиллигини эълон қилди. Орадан икки кун ўтиб, 1918 йилнинг 28 майида Мамед Эмин Расулзода бошчилик қилган Тбилисидаги Озарбайжон Миллий Кенаши томонидан Озарбайжон Демократик Республикасини ташкил этиш тўғрисидаги қарор эълон қилинди. Мамед Эмин Разулзоданинг “Бир марта кўтарилган байроқ ҳеч қачон пастга тушмайди” қабилидаги ибораси тарихга муҳрланди.\nПойтахт Боку коммунасининг назорати остида эканлигини ҳисобга олиб ОДРнинг муваққат пойтахти сифатида Ганжа шаҳри танланди. 1918 йилнинг 16 июнида Озарбайжон ҳукумати Тифлисдан Ганжага кўчиб ўтди. ОДРнинг биринчи Вазирлар Маҳкамасига Москва университети юридик факультетининг битирувчиси, Давлат Думасининг собиқ депутати Фатали-хон Хойский бош бўлди. Янги республика ҳукумати таркибидан чор армиясининг артиллерия бўлинмаси генераллари, афсонавий Самед-бек Мехмандаров ва Али-Оға Шихлинский ҳам ўрин олди. Уларга миллий армияни шакллантириш ва ОДР мустақиллигини ҳимоя қилиш вазифалари юклатилди.\n1918 йилнинг 4 июнида Туркия ва Озарбайжон Демократик Республикаси ўртасида тинчлик ва дўстлик тўғрисидаги шартнома имзоланади. Шу йилнинг 27 июнида эса озарбайжон тили ОДРнинг давлат тили деб эълон қилинди. 1918 йилнинг 12 июнида большевикларнинг Боку кенгашига қарашли қуролли кучлари Ганжага ҳужум бошлади. Озарбайжон ҳукумати ҳарбий ёрдам сўраб Туркияга мурожаат қилишга мажбур бўлди. Бирлашган турк-озарбайжон қўшинлари Гейчай остонасида қизиллар армиясини тор-мор этади. 1918 йилнинг 15 сентябрида турк-озарбайжон армияси Бокуга киради. Шаҳар ОДРнинг пойтахти деб эълон қилинади.\n1918 йилнинг 7 декабрида дастлаб 97 аъзодан иборат Озарбайжон Республикаси парламенти иш бошлади. А. Топчибашев парламент раиси, Г. Ағаев унинг ўринбосари этиб тайинланди. 1920 йилнинг 11 январида биринчи жаҳон урушининг ғолиблари бўлган Иттифоқчи давлатларнинг Олий Кенгаши бир овоздан Озарбайжон мустақиллигини де-факто тан олиш тўғрисидаги қарорни қабул қилди.\nБироқ ёш Озарбайжон Республикаси осмони узра қора булутлар йиғила бошлади. Стратегик муҳим жўғрофий ҳолати ва унинг улкан нефт заҳиралари Совет Россиясининг Кавказдаги йўналишининг асосий нишонига айланди. 1920 йил апрелининг ўрталарида Қизил Армия бўлинмалари Деникин қўшинларининг қолдиқларини тор-мор этиб Озарбайжоннинг шимолий чегараларига кириб келди, апрел охирларида Озарбайжон босқинини бошлаб 28 апрелда Бокуга кириб келди.\n23 ой яшаганига қарамай, ОДР бутун дунёдаги демократик Озарбайжон зиёлилилари учун катта мактаб вазифасини ўтади. СССР парчалангач, 1991 йилда Озарбайжон ўз мустақиллигини тиклади, ўзини ОДРнинг меросхўри деб эълон қилди, Демократик Озарбайжоннинг рамзлари – байроқ, герб ва гимнни тиклади. 1918 йил 28 майда эълон қилинган Мустақиллик декларацияси қуйидаги асосий пунктлардан иборат бўлган:\n1.Бундан буён Озарбайжон халқи северен ҳуқуқлари эгаси, Озарбайжон эса Шарқий ва Жанубий Кавказортини қамраб олувчи тўлақонли мустақил давлат ҳисобланади.\n2.Мустақил Озарбайжоннинг сиёсий қурилмаси шакли сифатида Демократик Республика ўрнатилади.\n3.Озарбайжон Демократик Республикаси халқаро ҳамжамиятнинг барча аъзолари билан, айниқса, қўшни халқлар ва давлатлар билан яхши қўшничилик муносабатларини ўрнатишга интилади.\n4.Озарбайжон Демократик Республикаси ўз ҳудудида миллати, диний эътиқоди, ижтимоий аҳволи ва жинсидан қатъий назар, барча фуқароларнинг фуқаролик ва сиёсий ҳуқуқларини кафолатлайди.\n5.Озарбайжон Демократик Республикаси унинг ҳудудида истиқомат қилаётган барча халқларга эркин ривожланиши учун кенг имконият тақдим этади.\nМазкур пунктлар ҳанузгача Озарбайжон давлат қурилишининг асосини ташкил этади, шунинг учун ҳам Республика куни мамлакатдаги муҳим байрамлардан саналади. Мазкур сана 1992 йилдан бери расман нишонланади ва дам олиш куни ҳисобланади.\n1918 йилда ташкил этилган Озарбайжон Демократик Республикаси озар халқининг миллий ғурури, мамлакат тарихидаги ёрқин саҳифадир. 1991 йилдан кейинги ривожланиш даври ҳам Озарбайжон халқи ижтимоий ҳаётнинг барча соҳаларида эришган улкан ютуқлари билан тарихга киради. Демократик Республиканинг ташкил этилиши ва фаолияти биринчи бор дунёга Озарбайжон алоҳида давлат сифатида яшаши, халқнинг эзгу орзу-умидларини ҳаётга татбиқ этиш мумкинлигини исботлади.


Метрода талаба поезд йўлига қандай тушиб кетди? Тафсилотлар маълум / Ўзбекистон янгиликлари, энг сўнгги хабарлар\nЖАМИЯТ 0 Шархлар 3826 кўрилди\nМетрода талаба поезд йўлига қандай тушиб кетди? Тафсилотлар маълум\nБугун, 27 сентябрь соат 13:49 да Тошкент метрополитенинг «Новза» бекати иккинчи йўлига Тошкент Иқтисодиёт университетининг 3-босқич талабаси тўсатдан тушиб кетгани ҳақида сал аввал хабар қилгандик.\n«Дарё» нашри ушбу ҳодиса тафсилотларини гувоҳларнинг сўзларидан келтиради. Маълум бўлишича, талаба йигит «Мирзо Улуғбек» бекатидан келаётган метро «Новза»га кираётган пайтда поезд йўлига йиқилиб тушган.\n«Метро бекатга кириб келаётган пайтда бирдан тормоз босилди. Барча силкиниб кетди. Ичкарида бақир-чақир бошланди, ҳамма ойна олдига келиб олди. Бир киши биринчи вагон остига тушиб кетгани маълум бўлди. Кейин навбатчи милиционер воқеа жойига югуриб келди. Машинистдан поездни орқага юргазишни сўради. Машинист йиқилиб тушган одамга шикаст етказмаслик учун ортга юрмаслигини айтди. Шундан сўнг милиционер йигитга “укам, қимирлайверма, эҳтиёт бўл, электр токи бор, рельслар ичига тушиб ол”, деди. Ёрдамга бошқа милиционерлар ва метро навбатчилари етиб келишди. Йигитни қандай чиқариш ҳақида 5 дақиқача ўйлашди. Бу вақтда метро эшикларини очишмади, метронинг ортдаги вагонлари ҳали ҳам туннель ичида эди. Вагон ичидаги бир йигит ҳодисани суратга олмоқчи эди, бир рус кампир “У ерда одам ўляпти, сен суратга оляпсан” деб уришиб берди. Бошқалар ҳам ҳодисани тасвирга олмади.\nМилиционер йигитга вагон остидан қандай чиқиш бўйича баланд овозларда кўрсатма берди. Йигит рельслар орасидан эмаклаганча биринчи вагон остидан амаллаб чиқиб олди. Кейин уни замбилга ортиб олиб кетишди. Замбилда олиб кетишаётганда костюм-шимдаги ёш йигитнинг бошидан жароҳатлангани, қон излари кўринди», дейилади хабарда.\nЙигитни олиб кетишгандан сўнг метро бекатга кирган ва поезд вагонларининг эшиклари очилган.\nТошкент метросининг "Машинасозлар" бекатида носозлик кузатилди\nМосква метросида 25 ёшли ўзбекистонлик йигит вафот этди\nИИББ: Тошкент метросида хавфсизликни таъминлаш белгиланган тартибда амалга оширилмоқда\nЎзбекистонда хорижлик талабаларни ўқитишдан тушган даромад миқдори маълум қилинди\nМетро бекатларининг кириш жойларидаги назорат пости олиб ташланди


Зиёда фарзанд тарбиясида ўзи ўйлаб топган усуллар ҳақида гапирди\nДобавлено: 20.04.2016, 11:06\nУ санъатни ва оиласини бир маромда олиб боришга ҳаракат қиладиган ва бунинг уддасидан чиқаётган машҳурлардан. Ўзбекистонда хизмат кўрсатган артист Зиёда билан бугунги учрашувимизда унинг оиласидаги анъаналар, фарзанди тарбиясида қўллайдиган усуллари ҳақида сўз юритамиз.\n“Тўрт ойлигида гапиришни бошлаган”\nЎғлимнинг тили тўрт ойлигида чиққан. “Ойи” деб тили чиқишини истаган бўлсам ҳам кичкинагина бўла туриб “Дада” деганида шундай севинганманки асти қўяверасиз. Ўғлим билан тоза ҳавода сайрга чиққанимизда у билан худди катта одамдек гаплашиб, гуллар, осмон, умуман атроф-муҳит билан таништирардим. Гўдаклигидан гулларни жуда яхши кўради. Чиройли, ранг-баранг гулларни кўрса кўзлари катта-катта бўлиб севиниб, “гул, гул” деб питирлашни бошлайди.\n“Дадамга мехрибон бўлинг...”\nЎғлимнинг менга айтган ҳар бир гапига эътиборли бўлишга ҳаракат қиламан. Чунки у жуда ақлли, худди катталардек фикрлайди. Айниқса, куни кеча менга айтган гапи бир умр ёдимда қолса керак. Ўз-ўзидан “Ойижон, сиз жуда ҳам меҳрибонсиз” деди. Кўнглим тўлиб, хурсанд бўлдим. “Раҳмат болам. Сенга меҳрибон бўлмай, яна кимга меҳримни берардим” десам, “Дадамга меҳрибон бўлинг” дейди. Тўғриси, 3 яшар болам менга бундай гапни айтишини кутмагандим, довдираб қолганимдан “хўп хўп” дея олдим холос.\n“Ширинлик мумкин эмас”\nБола ўзи истаган нарсани қилавермаслиги керак деб ҳисоблайман. Ўғлим Комронга кўп нарсаларни тақиқлайман. Улардан биринчиси бу — ширинликлар. Умуман олганда болага 4 ёшгача ширинлик бермаслик керак. Чунки, ширинликка ўрганган болани кейин бундан қайтариш қийин. Ҳаддан ташқари кўп ширинлик ейиш эса боланинг соғлиғи учун зарар. Ўғлим кўпроқ конфет, шоколад еб қўйса иситмаси чиқади ёки аллергияси қўзийди. Иложи борича камроқ ширинлик беришга ҳаракат қиламан-у, аммо эркалаб сўраганда ўзимни тутолмай, кўнглим бўшаб кетади. Бундан ташқари ўғлим сўнгги пайтларда телефон ўйинларига боғланиб қоляпти. Қўлимда телефон кўриб қолса ўйин қўйиб бер деб хархаша қилади. Техника унинг учун зарар эканини билганим учун ҳам иложи борича чеклашга ҳаракат қиламан.\n“Инжиқлик қилса, мен ҳам инжиқланаман”\nКичкинтойим баъзида ўзини айтганини қилдириш учун ҳаддан ташқари инжиқ бўлиб қолади. Кўнглига қараганим сари эркаланаверади. Шунинг учун баъзида урушиб ҳам қўяман. Унинг инжиқликларига мен ҳам ўзидай жавоб қайтараман. Мисол учун йиғласа, худди ўзидай йиғлайман. Ерга ётиб олса, мен ҳам ётиб йиғлайвераман. Хуллас, нима қилса, қайтараётганимни кўриб, кулиб юборади. Кейин нима учун йиғлаётгани ҳам эсидан чиқиб қолади. Комроннинг хархашасини ўзим ўйлаб топган шу усул билан тўхтатадиган бўлганман (кулади).\n“Ваъдамни бажара олмаяпман”\nФаолиятим сабаб ўғлим олдида кўпинча хижолат бўлиб қоламан. Яъни тўй-ҳашамга кетиш пайтимизни яхши билиб олган. “Ойижон, мени ташлаб кетиб қолманг! Бирга ўйнаймиз” деганида “Хўп-хўп” деб чалғитиб, билинтирмай уйдан чиқиб кетамиз. Ана шундай ҳолда уни алдаганимдан, кетмайман, деб ваъда бериб бажармаганимдан хафа бўламан...\n“Менинг болам бошқача”\nҲар бир боланинг ҳаракатларида ўзига хос ноодатий жиҳатларини кузатиш мумкин. Нокамтарликка йўйманг-у, бироқ Комроним бошқаларнинг боласидан бироз бошқача-да. Маҳалладаги болалар билан, уйга келган меҳмон болалар билан ўйнаганда ҳам уни кузатиб тураман, ёшига нисбатан ақлли гапларни айтади. Дунёқараши бошқача. Агар кимдир унга ёқмайдиган иш қилса, худди катта одамдек нотўғри иш қилганини тушунтириб, ундай қилмаслик кераклигига ўргатиб ўтиради. Баъзида, наҳотки шу мени болам деб ўйланиб қоламан.\n“Биринчи ўринда - одоб”\nНазаримда бола тарбиясида биринчи ўринда одоб туради. Мен ҳам ўғлим гапга тушуна бошлагандан унга одобли бўлишни ўргатганман. Катталарни кўрганда салом бериш, дастурхонга ўтирганда айтиладиган сўзлар, овқат еб бўлиб фотиҳа қилиш кабилардан бошланган тарбия келажагига катта таъсир кўрсатади деб ҳисоблайман. Бундан ташқари кўзлаган мақсадига эришиш учун осон йўлни кўзламаслик керак деб ўйлайман. Масалан, ота-онам менга ҳам ҳамма нарсани истаганимда муҳайё қилишмаган. Аввал улар айтган ишни қилиб, яхши ўқишга, айтилган вазифаларни вақтида бажаришга ҳаракат қилардим. Кейин мени айтганим бўларди. Мен ҳам худди шундай тарбия усулида ўғлимга тарбия беряпман.\n“Бў-бў”дан қўрқмайдиган бўлган”\nМенимча ҳар бир онада болани “қўрқитиш” йўллари бор. Мен ҳам Комронга “ана деворни орқасида “бўбў” турибти, ҳозир келиб қолади” дердим. Аммо бу усул эскирганга ўхшайди. Яқинда “Комрон тўполон қилма, ҳо-о-озир “бўбў” келади” десам, Жим турди-да, “Ойи кўзингизни юминг шкафни ичида “бўбў” бор дейди. Болам энди мени “қўрқитяпти”.\n“Жавоби йўқ, савол бор...”\nМашҳур ҳамкасбларимдан бирининг интервьюсини ўқиганимда унинг “Фарзандимни болалигини кўролмаганимдан дилим оғрийди, шундан қаттиқ сиқиламан” деган гапи эътиборимни тортди. Назаримда, бу ҳар бир санъаткор ота-онани қийнайдиган масала бўлса керак. Вақти келиб, ўғлим “Ойи, нега мен билан кам вақт ўтказгансиз?” деса нима деб жавоб беришни билмайман. Биз ота-оналар, оилам, болаларимни келажаги, ишимиз деб югуриб юриб баъзида фарзандлар билан ўйин ўйнашга ҳам вақт тополмай қоламиз. Бу бизнинг оғриқли нуқтамиз. Ўйлайманки, ўғлим катта бўлганда дадаси ва мени тушунади. Юқоридаги ўкинч, афсус бизда ҳам бўлмаслиги учун бугун иложи борича ўғлимиз билан кўпроқ вақт бирга ўтказиб, ҳатто баъзида ўзимиз билан олиб юришга ҳам ҳаракат қиламиз.


Apple, Google ва Microsoft раҳбарлари АҚШ ҳукуматининг меҳнат визаси бўйича қабул қилган қароридан норози эканини айтишмоқда - Hidoyat.uz\nАсосий саҳифа Янгиликлар Дунё янгиликлари Apple, Google ва Microsoft раҳбарлари АҚШ ҳукуматининг меҳнат визаси бўйича қабул қилган қароридан норози эканини айтишмоқда\nЧоп этилди Iyun 24, 2020 Apple, Google ва Microsoft раҳбарлари АҚШ ҳукуматининг меҳнат визаси бўйича қабул қилган қароридан норози эканини айтишмоқдаda fikr bildirishni o'chirish\nГап H1-B, H-4 и H-2B ишчи визалари ҳамда L ва J визаларининг бир қанча тоифалари йил охиригача тўхтатилгани ҳақда бормоқда.\nApple корпорацияси раҳбари Тим Кук АҚШ маъмуриятининг ишчи визаларни беришни тўхтганидан ҳафа эканини яширмади. У бу борадаги фикрини сешанба куни Twitterда баён этди.\n“Бизнинг халқимиз иммигрантлардан ташкил топган, Apple ҳар доим улардан куч олган. Тараққиёт у ёки бусиз кечмайди. Мен ушбу хабардан жуда хафаман”, – дея таъкидлади корпорация раҳбари.\nGoogle компаниясининг бош директори Сундар Пичаи эса ўзининг Twitterида иммигрантларнинг Америка иқтисоди ва муваффақиятларига, юқори технологияларда дунёда етакчи мамлакатга айланишига қўшган ҳиссасини юксак баҳолади. Пичаи ҳам Дональд Трамп маъмуриятининг ушбу қароридан норози эканини яширмади.\nMicrosoft корпорацияси президенти Брэд Смит, Salesforce бош директори Марк Бениофф, Tesla ва SpaceX раҳбари Илон Маск ҳам шу фикрда эканлигини таъкидлашган. Twitter компанияси АҚШ маъмуриятининг ушбу қарорини америка иқтисодиётининг рақобатбардошлигига зиён келтиради, деди.\nАҚШ президенти Дональд Трамп душанба куни бир нечта тоифадаги ишчи визаларини йил охиригача тўхтатиш ҳақидаги кўрсатмани имзолади. Оқ уй матбуот хизматининг маълум қилишича, ушбу ҳужжат H1-B, H-4 ва H-2B, L ҳамда J тоифалардаги визаларга тегишли. Бундан ташқари, янги грин-карталар ҳам 31 декабргача берилмайдиган бўлди.\nПандемия туфайли АҚШда ишсизлик даражаси 13,3 фоизга кўтарилиб кетди.


Руслан Нурудинов “Жаҳоннинг энг яхши штангачиси” бўлиши мумкин - www.Voydod.net\nBarcha ovozlar: 59163\nGeorgmi 998909858550 Hatlodpedo Kvxjfku nesounddimab janscerpymab Shox11 Grimmi Udxnelw SilvioCeam\nAdmin, Shukhrat_dj, Spawn0007, Shos9393, 0553260553M, The_MaJnun, 1997724, Doniyor)), Javohir7777, Xakker_001, Mirzoakram, djalal, Ada, Shoxijahon_Shox, 998919919636, 1997madrid, XaMMeC, DalerMusic, Жалил91, Dj_Jooni, Nozim1997, 998942706066, Gofmad, AArerneNaw, Sunnatillo04, JaVoHiRBeK_9798, kimyo536, farhodjon99, inommedia, 11111, Sanjar_98, [Полный список]\nРуслан Нурудинов “Жаҳоннинг энг яхши штангачиси” бўлиши мумкин\nОғир атлетика бўйича амалдаги жаҳон чемпиони Руслан Нурудинов “Йилнинг энг яхши штангачиси” номигадаъвогарлар сафига киритилди.\nМазкур фахрий унвон Халқаро оғир атлетика федерацияси томонидантаъсис этилган бўлиб, ўзбек спортчиси ҳам ушбу шарафли номга сазовор бўлиши мумкин, дея хабар берадиSports.uz нашри.\nЙено Боскович номидаги мазкур мукофот ҳар йили Халқаро оғир атлетика федерацияси (IWF)томонидан ҳар бир спорт мавсуми сўнггида эришган ютуқлари учун энг яхши шангачига топширилади.\nТашкилотчиларнинг таъкидлашларича, Ўзбекистон вакилидан ташқари, ушбу номинацияга россиялик, хитойлик,шунингдек КХДР спортчилари даъвогарлик қилишмоқда.\nБарчага маълумки, бу йил Руслан Нурудинов 105киллограммгача вазн тоифасида Вроцлав шаҳрида ўтказилган жаҳон чемпионатида жаҳон чемпиони номигасазовор бўлди. У бир йўла 3 та олтин медални қўлга киритган.\nАсли андижонлик Руслан Нурудиновнингхизматларини инобатга олиб, унга “Ўзбекистон ифтихори" фахрий унвони берилиб, “Chevrolet Cobalt”автомобили тақдим этилган.


ЖАҢА ИНСПЕКЦИЯ ИС БАСЛАДЫ » Aqmang'i't tan'i' gazetasi'\nБүгинги күнде экономикамызды турақлы раўажландырыў, азық-аўқат қәўипсизлигин тәмийинлеў, елимиздиң экспорт потенциалын асырыўда аўыл хожалығы тараўының орны ҳәм әҳмийети барған сайын артып бармақта. Сонлықтан да мәмлекетимизде Өзбекстан Республикасы Президентиниң 2018-жыл 7-май күнги қарары тийкарында Өзбекстан Республикасы бас прокуратурасы жанындағы Агросанаат комплекси ҳәм азық-аўқат қәўипсизлигиниң тәмийинлениўин қадағалаў инспекциясы шөлкемлестирилди.\nТөмендегилер инспекцияның тийкарғы ўазыйпалары:\nАўыл ҳәм суў хожалығы, сондай-ақ азық-аўқат қәўипсизлиги тараўындағы нызам ҳүжжетлери ҳәм нормативлик ҳүжжетлер талапларына бойсыныў жағдайлары;\nпахта ҳәм дән өнимлериниң туқымларын мәмлекет тәрепинен буйыртпа бериў, таярлаў, қайта ислеў ҳәм сақлаў талапларын орынлаў;\nаўыл хожалығы ҳәм азық-аўқат өнимлери қорларының мәмлекетлик буйыртпасының режели әмелге асырылыў талапларының орынланыўы;\nдән егинлери, пахта ҳәм басқа да аўыл хожалық егинлериниң туқымлары, сондай-ақ олардан қайта исленген өнимлердиң сыпаты, олардан ақылға уғрас пайдаланыў, сыпатлы сақланыўы ҳәм де набыт болыўын кемейтиўиниң тәмийинлениўи;\nаўыл хожалығы егинлериниң сортларының генетик тазалығы ҳәм туқымлардың сыпаты бағдарындағы мәмлекетлик сиясатының орынланыўы, туқым ҳәм нәллердиң сыпатын анықлаў ҳәм қадағалаў ислерин әмелге асырыў;\nаўыл хожалығы жерлеринен ақылға уғрас пайдаланыў ҳәм оларды қорғаў, инспекцияға жүклетилген ўазыйпалар шеңберинде айыпкер шахсларды нызам ҳүжжетлеринде белгиленген жуўапкершиликке тартыў арқалы нызамшылық талапларына сөзсиз әмел етилиўи;\nжасалма суў объектлеринде суўдан нәтийжели пайдаланылыўы ҳәм де суўдан пайдаланыў қағыйдаларына әмел етилиўи;\nмәкемелик бойсыныўға ҳәм мүлкшилик түрине қарамастан барлық кәрханалар, мәкемелер ҳәм шөлкемлерде шарўашылықта нәсилшилик ислер ҳаққындағы нызам ҳүжжетлерине ҳәм басқа да нормативлик ҳүжжетлерге әмел етилиўи;\nаўыл хожалығы, мелиорация ҳәм жол қурылысы техникаларын, олардың эксплотацияланыўы, сыпаты, сервис ҳәм оңлаў хызметлериниң техникалық ҳалаты үстинен қадағалаўды әмелге асырыў болып табылады.\nИнспекцияның Нөкис районы бөлими баслығы


Finance.uz - «Қишлоқ қурилиш банк» АТБнинг хитойча биладиган мижози\n«Қишлоқ қурилиш банк» АТБнинг хитойча биладиган мижози\nЮртимизда Наврўз шукуҳи кезиб юрган бир пайтда жойларда янгидан янги иншоотлар, кўркам бинолар қад ростлаб, тўйга тўёна билан дегандек, байрам арафасида ишга туширилмоқда. Бу биноларнинг ҳудудларнинг географик жойлашуви нуқтаи назаридан турли дизайн ва ландшафтларга кўра безатилаётгани шаҳар марказларига ўзгача чирой бахш этмоқда. Хусусан, янги очилган «Қишлоқ қурилиш банк»АТБнинг Поп тумани филиали биноси ҳам ана шундай ўзига хос ҳашам ва салобат касб этаётир.\n«Қишлоқ қурилиш банк» АТБ Наманган вилоятига уюштирган пресс-тури мазкур филиалнинг янги биноси очилиши маросимига тўғри келди ва шубҳасиз байрамга байрам уланиб кетди. Янги бинонинг очилиш тантанаси олқишлар билан бошланди. Унда Поп тумани ҳокими ва банк раҳбарияти ҳамда маҳаллий аҳоли вакиллари иштирок этди. Тадбир давомида журналистлар замонавий кўринишдаги бинонинг хизмат бўлмалари, кредитлаш ва аҳоли билан ишлаш, чакана амалиёт, валюта билан ишлаш каби бўлимлар, ўқув зал шароити билан танишишди.\n– Бизга яратиб берилган шароитлардан беҳад хурсандмиз, – дейди Банк мутахассиси Музаффар Солиев. – Ўйламанки, бундай замонавий қулайликлар банкимизга ташриф буюрган мижозларимизни ҳам мамнун этиши тайин. Энди албатта шунчалик шароит ва эътиборни ўз хизматимиз билан оқлашга ҳаракат қиламиз.\nПресс-тур давомида журналистлар ушбу филиал мижозлари билан суҳбатлашишди. Дарҳақиқат, бугунги замонда фақат иш билгангина эмас, балки тил билган инсон кўп нарсаларга эришади. Ишни ҳам, тилни ҳам биладиган тадбиркор, АТБ «Қишлоқ қурилиш банк» Поп филиали мижози бўлган, «Тўда наслли чорва» фермер хўжалиги раҳбари Санжарбек Шодмонов ана шундай инсонлардан бири экан.\n– Фермер хўжалигимизга Австриядан зотдор қора моллар олиб келганмиз, – дейди у биз билан суҳбатда. – Энди сутни қайта ишлаб чиқариш ускунасини олиб келиш учун Хитойга боришим керак. Аслида мен Хитойда анча таҳсил олганман. Хитойчани яхши биламан. Шунинг учун улардан технологияни ўрганиб, жиҳозлар олиб келишда қийинчиликка учрамайман.\nФермер хўжалиги маҳаллалардаги одамларга «Аёллар дафтари», «Ёшлар дафтари», «Темир дафтар» каби рўйхатларга кўра имтиёзли асосда чорва моллари етказиб бераётир.\nФермер хўжаликнинг жами 43 гектар ер майдони мавжуд бўлиб, шундан 1 га ер майдонига молхона бино иншоотлар қурилган. Айни пайтда фермер хўжалигининг мавжуд мулклари қуйидагилардан иборат: Фермер хўжалиги балансида «Чорва моллари ва озуқасини сақлаш» бино ва иншоотлари, МТЗ 120, ТТЗ 80 қишлоқ хўжалиги техникаси бўлган тракторлар, комбайн ҳамда тиркамали техникалар мавжуд. Фермер хўжалиги йилига 450 тонна сут маҳсулотлари етиштириб, туман аҳолисига наслли қорамолларни етказиб бермоқда. Аниқлашимизча, фермер хўжалиги нафақат туманда, балки вилоят ҳудудида чорвачилик йўналишидаги сут маҳсулотининг талабгирлиги ва сифати билан алоҳида ўрин тутар экан. Бу ерда айни пайтда 200 бош маҳаллий ва зотли йирик шохли чорва ҳайвонлари мавжуд. Янги лойиҳа учун 128 873.0 АҚШ доллари, шундан ўз маблағи 36873.0 АҚШ доллари, «Қишлоқ қурилиш банк»АТБ Поп филиали эса инвестиция учун 92 000,0 (тўқсон икки минг) АҚШ доллари миқдорида кредит ажратган. Тадбиркор Австрия давлатидан 32 бош наслдор «Smental» зотли чорва молларини олиб келиб иш бошлаган. Бу қорамолларга яратилган шароитни кўриб, очиғи, тадбиркорнинг ўз ишини устаси эканига ишонч ҳосил қилдик.\nМамлакатимизда кўклам бошланиб, дала-даштларда иш қизиб, мева-сабзавотчилик, фермерлик, туризм, озиқ-овқат саноати, тўқимачилик ва кимё саноати ҳамда йилқи қора парваришлаш каби юмушлар бошлангани қолаверса, тадбиркорлар учун ажратилган кредитлар қай тарзда тақсимланаётгани юзидан «Қишлоқ қурилиш банк»АТБнинг Наманган вилояти бўйича ўтказган пресс-тури таассуротларга бой бўлди. Энг муҳими, муайян ишни бошлаган тадбиркор ва ишбилармонлар ҳар томонлама қўллаб-қувватланмоқда.\nМухтасар айтганда, пресс-тур давомида шунга амин бўлдикки, ҳудудларни комплекс тарзда ижтимоий-иқтисодий ривожлантириш, аҳолини ижтимоий ҳимоя қилиш ва турмуш даражасини ошириш, тадбиркорликни ривожлантириш бўйича Наманган вилоятида сезиларли ишлар амалга оширилибди. Бу мавзуни ҳали батафсил давом эттирамиз.


150 минг сўм учун уйини фоҳишахонага айлантирган аёл жазоланди - zarnews.uz\nАёллик шаънига лой чаплаётган бундай кимсалар ҳақида эшитсанг, “Наҳот, фарзандларининг эртасини ўйламади? Ёки ота-онасининг, яқинларининг юзини ерга қаратишдан уялмади?” деган ўй келади хаёлингга. Аммо ҳаёт синовларидан ўтолмаган бу каби қўштирноқ ичидаги ожизалар доим оналик ва аёллик номига доғ туширишга қодир экан…\n— Шу десанг, бир «бойвучча»ни илинтиргандим, бирон соатга уйингни бериб турсанг…\nЎша куни кечки пайт (2019 йил, ноябрь ойи) Дилнура «ошиғи» билан Самиранинг хонадони эшигини қоқди.\nСуд С.Маматқулова ҳаракатларини фоҳишахона ташкил қилиш ва уни сақлашда ифодаланган қилмиш деб Ўзбекистон Республикаси Жиноят кодексининг 131-моддаси 2-қисми билан айбдор деб топди. Унга нисбатан 1 йил муддатга озодликдан чеклаш жазоси тайинланди.\nЖиноятга жазо муқаррар. Аммо фарзандларда нима айб? Уларнинг эртаси энди нима бўлади? Шу каби саволлар бизни ўйлантиради, мушоҳада қилишга чорлайди. Зеро, ҳаммаси бошқача бўлиши ҳам мумкин эди.


Ўзбекистонда дам олиш кунлари салқин бўлиши кутилмоқда - UzNews.uz\n13 августа, 13:45 717 0\nЎзбекистонда дам олиш кунлари салқин бўлиши кутилмоқда\nАйрим ҳудудларда ҳарорат кечаси 13 даражагача тушиши мумкин.\nЎзгидромет хабарига кўра, 13 август куни Ғарбий Қозоғистон ҳудудидан салқин об-ҳаво кириб келиши кутилмоқда. Ҳаво кундуз куни +32…+34 даражагача тушади, фақат айрим жанубий ҳудудларда +36…+38 даража нисбатан иссиқ ҳаво сақланиб қолади.\nДам олиш кунлари республика ҳудудига салқин ҳаво кириб келиши давом этади ва ҳарорат кундузи +28…+31 даражагача тушади, жанубда +33…+36 даражани ташкил қилади. Кечаси +13…+18 даражагача пасайиши кутилмоқда.\nШунингдек, шамол ғарбдан 7-12 м/с тезликда эсади, баъзи жойларда 17-22 м/с гача кучайиши мумкин.\nБаъзи жойларда қисқа муддатли ёмғир ёғиши, момақалдироқ бўлиши мумкин. Тоғолди ва тоғли ҳудудларда сел келиши хавфи бор.\n15 сентября, 08:41 923 0\n15 сентября, 09:16 716 0\n14 сентября, 15:25 685 0\n15 сентября, 14:41 622 0\n15 Сентября, Среда 462 0\n10 Сентября, Пятница 6490 0\n16 Августа, Понедельник 3833 0


08:34 / 09.11.2019 | Zaylobiddin Turg'unboyev | 2138\nАссалому алайкум! Ҳозир мен Азарбайжоннинг Нахичеван деган жойида яшаб, ўқияпман. Билишимча шерикларимни мазҳаби шиа, чунки намозда улар бизникидан фарқли ҳаракатларни амалга оширишяпти, биз айтадиган шаҳодат калимасига “алийюн валиюллоҳ” деб қўшиб айтишар ва уларда тасбеҳдан ташқари 1та япалоқ тош ҳам бор экан. Шундай ҳолда мен уларни ўлкасида сўйиб сотиладиган қўй, мол, товуқ гўштларини истеъмол қилсам бўладими?\n– Ва алайкум ассалом! Сиз уларни эътиқодини суриштиринг. Агар қуйидагидек эътиқодда бўлса сўйганини ейиш жоиз бўлмайди.\nШиаларнинг баъзи ғулувга кетганлари “Қуръон ўзгартирилган” деб даъво қилишади. Аслида бу эътиқодий масала бўлиб, аҳли сунна валжамоа уламолари номи шия бўлса ҳаммасини куфрга ҳукм қилмайдилар. Шия фирқасига мансуб бўлиб, динда Расулуллоҳ солаллоҳу алайҳи васаллам тарафидан келтирилганига иймон келтириш зарур бўлган нарсалардан бирортасини инкор қилмаса, кофир дейилмайди. Шиалар ҳижрий биринчи асрдаёқ пайдо бўлган. Лекин уларда куфр даражасидаги эътиқод бўлмаган. Имоми Бухорийнинг ровийларидан йигирмадан ортиғи шиялардан бўлиб, куфрга олиб борувчи эътиқодда бўлмаганлари ва ўз фирқаларига тарғиб қилувчи бўлмаганлари учун уларнинг шиаликлари ҳадисларини олишга тўсиқ бўлмаган. Шунинг учун олдинги уламолар уларни куфрга ҳукм қилишмаган ва сўйишларини ҳалоллигида шубҳа қилишмаган. Лекин кейинчалик улардан эътиқодда ғулувга кетувчилари ҳам чиқди. 1. «Исно ашарийя» фирқасига мансуб шиалар «Қуръонни ўзгартирилган, ундан бир неча оятлар олиб ташланган» деб эътиқод қилишади. Тафсирул бурҳон номли китобларининг муқаддимасида шундай дейилган. 2. Уч тўрт саҳобийдан бошқасини кофир ва муртад санашади. “Равзаи кофи” номли китобларида Абу Жаъфардан ёлғон тўқишиб у киши : “Набий солаллоҳу алайҳи васалламдан кейин уч кишидан бошқаси муртад бўлишган” деган ривоят келтиришади. 3. Биҳорул анвор китобларида Ҳазрати Али ва ундан кейинги ўн икки имомни гуноҳлардан маъсум, итоатлари фарз ва анбиё алайҳимус саломлардан ҳам афзал дейишган. Бундай эътиқод уларнинг барча эътимод қилган китобларида мавжуд. Бундай эътиқод қилувчилар шубҳасиз мусулмон эмасдир ва уларнинг сўйгани ҳам ҳалол эмас. Уларга жаноза ҳам ўқилмайди ва мусулмонлар қабристонига кўмилмайди. Улардан бирортаси: “Мен бундай эътиқодда эмасман”, деса, улардан бароат яъни улар эътиқодига қаршилигини ҳамда уларни кофир деб билишини изҳор қилиши керак. Чунки уларда тақия деган нарса бор. Яъни улар ўз эътиқодини яшириш мақсадида ҳийла ишлатиб мен ундай эмасман деса бўлаверади дейишади. Қачонки у ундай эътиқоддаги кишиларни кофир деб биламан демас экан тақия қилаётган ҳисобланади. Аҳли сунна вал жамоа уламолари бундай эътиқоддагилар ҳақида куйидагиларни айтишган. «Рофизийларни «Ўликлар дунёга қайтишади….. ва Жаброил алайҳиссалом ваҳийни Алийга олиб келишда хато қилиб Муҳаммад солаллоҳу алайҳи васалламга олиб келган» деган гаплари туфайли куфирга ҳукм қилиш вожибдир. Улар исломдан ташқаридир. Улар муртаднинг ҳукмидадир. Шиалардан ким юқорида келтирилгандек эътиқодда бўлса, уларни куфирга ҳукм қилинмасдан иложи йўқ. Сўйганини ҳам ейилмаслигида шак йўқ. Инъомул Борий. Валлоҳу аълам!\nоглимни шаҳсий мактабда окитайми\nҚарзни котта кичиглиги охиратда фарқи борми?!


Канализацияга ташланган 27 кило гўшт « Ўзбекистон Халқ Ҳаракати\nКанализацияга ташланган 27 кило гўшт\n12 January 2019 - 11:10\nМактабгача таълим вазирлигининг Ички аудит хизмати бир йил давомида ўтказилган 278 та текширув натижаларни эълон қилди. Ҳисобот — болалар боғчаларидаги ноқонуний пул йиғишлар, штатдаги «ўлик жонлар» (уларга маош тўланади), болаларнинг овқатини ўғирлашлар каби ҳолатларга тўла.\nБолаларнинг ўғирланган егуликлари боғча ва унинг атрофидаги турли жойларга яшириб қўйилиши аниқланган. Аудиторлар аксарият ҳолларда яширилган маҳсулотларни топган. Боғча ходимлари эса яширилган маҳсулотларни аудиторлар топгунича йўқ қилишга уринган.\nЖиззах шаҳридаги 39-боғчада юз берган ҳолат айниқса аянчли: аудиторлар остона хатлаб кириши билан боғча ходимлари яширилган, ҳужжатлардан ўчирилган 27 кило гўштни (суратда) канализация люкига ташлаб юборган…\nМана шунақа — одамлар аввалига бировнинг ҳақини ўғирлашдан ҳайиқмайди, сўнг шу иши ортидан лавозимини йўқотиш қўрқуви остида уволдан ҳам қайтмайди.


Барча эзгу ишлар ниятга боғлиқ – Қорақалпоғистон Республикаси Жўқорғи Кенгеси\n3 Декабрь 2020 05:12:29\n05.01.2019 22:58:36 809 Депутат минбари\tЧоп этиш Юклаш\nЎзбекистон Республикаси Президенти Шавкат Мирзиёевнинг Олий Мажлисига Мурожаатномасини тинглар эканман, инсоннинг ҳамиша умид билан яшашида жуда катта ҳикмат бор эканлигига ишончим ортди.\nПрезидентимиз ўз маърузасида «Буюк Имом Бухорий ҳазратларининг “Ал-Жомеъ ас-Саҳиҳ” асари “Барча эзгу амаллар ниятга боғлиқ, ҳар бир кишига фақат ният қилган нарсаси берилади” деган ҳадис билан бошланишида албатта жуда чуқур маъно бор» деб таъкидлаб ўтдилар. Шунда нақадар топиб айтилган бу ҳикмат, албатта барча эзгу ишлар ниятга боғлиқ эканлигини шиддат билан ўзгараётган замон, юртимиздаги янгиланиш ва бунёдкорликлар исбот қилиб турибди, деб ўйладим.\nБиз ўтган 2018 йилда нафақат мувафаққиятларга эришдик, балки, яна бир марта жаҳон ҳамжамиятидаги ўрнимиз яна бир поғона ўсганлигини ҳис қилдик, аҳоли турмуш фаровонлиги ошгани, дастурхонларимиз тўкин-сочинлиги, ҳар бир оиладаги тинчлик осойишталик, юртимиздаги ҳаёт тарзи ўсганлигидан беҳад қувонмоқдамиз.\nПрезидентимиз Мурожаатномасини тинглар эканман, аввало Ўзбекистон деб аталган бетакрор мамлакатнинг фуқароси эканлигимдан фахрландим. Президентимиз олиб бораётган ички ва ташқи сиёсатдан халқимиз бир ҳақиқатни англаб олаяптики, халққа суяниб, халқни тинглаб амалга оширилаётган барча эзгу ишлар буюк келажакнинг мустаҳкам тамал тошини қўймоқда.\nИнсон ҳамиша ҳаётдан мўъжизалар кутиб яшайди. Айниқса янги йилда янги орзу истаклар улғаяди. Биз юртимизда бундай мўъжизалар рўй беришини Президентимизнинг Олий Мажлисга Мурожаатномасида тилга олинган вазифаларда ҳис қила олдик.\n2019-йил «Фаол инвестициялар ва ижтимоий ривожланиш йили» деб белгиланди. Президентимиз Мурожаатномасидан англадикки, халқимиз энди бундан ҳам катта марраларни олади. Янги йилга бундай ном берилиши- барча сохалардаги ислоҳотларда кескин ижобий бурилишлар рўй берилишини кўрсатмоқда. Бу ишларга албатта бугундан бошлаб киришилади.\nБу вазифалар муваффақиятли бажарилишига ҳар биримиз масъул бўлишимиз керак. Президентимиз мамлакатимиздаги очиқ иқтисодият тўғрисида айтиб, хусусий секторни ривожлантириш, макроиқтисодий барқарорлик, статистик таҳлил ва маълумотларни тўғри юритиш, бюджет маблағларидан самарали фойдаланиш, бюджет даромадларини кўпайтириш, рақамли иқтисодга ўтиш масалаларига алоҳида тўхтаб ўтди.\nБу ҳикмат шу ўринда бежиз айтилмади. Белгиланаётган катта вазифаларни амалга ошириш учун бел боғлаб чиқаётган ҳар бир киши учун албатта тинимсиз саъй-ҳаракат зарур. Мамлакатимизда Фаол инвестицияларнинг амалга оширилиши албатта ижтимоий соҳа ривожида катта ахамиятга эга бўлади. Маърузада янги йилда инвесторларимиз ўзларини эркин ҳис қилишлари кераклиги ҳам алоҳида таъкидланди. Янги солиқ концепцияси ишлаб чиқилиши, солиқ юкини камайтириши тўғрисида, Солиқ кодексини қайта кўриб чиқиш, ҳалол солиқ тўловчиларни рағбатлантириши, бу соҳадаги ҳуқуқбузарларга албатта жазо тайинлаш зарурлиги ҳам айтиб ўтилди.\nМамлакатимизда ижтимоий соҳа ривожланиши тўғрисида сўз борар экан, Президентимиз Мурожаатномасида бунга алоҳида эътибор қаратилганини таъкидлаш ўринлидир.\nХалқимиз орасида бўлиб Президентимиз Мурожаатномаси тўғрисидаги фикрларга қулоқ тутиб, одамлар билан суҳбатлашар эканмиз нафақада бўлса ҳам ижтимоий-иқтисодий соҳаларда ўз мутахассисликлари бўйича ишлаётган пенсионерлар 2019 йил январ ойида пенсия пулларини тўлиқ олишларини эшитиб қувонмоқдалар.\nАйниқса умр бўйи ногирон фарзандини парвариш қилаётган, хаётини шу фарзандига бағишлаган оналарга алоҳида ижтимоий нафақа белгиланиши ҳам юртимиздаги бағрикенглик, меҳр-оқибатнинг азиз тутилганидандир.\nХотин-қизлар, ёшларни давлатимиз томонидан ижтимоий қўллаб-қувватланиши ҳам бу соҳанинг давлат сиёсати даражасига кўтарилганлигини кўрсатмоқда.\nШу мақсадда, Ўзбекистон Миллий телерадиокомпанияси таркибида “Ўзбекистон тарихи” каналини ташкил этиб, илмий жамоатчилик, ижодкор зиёлиларимиз билан биргаликда унинг дастурларини пухта шакллантириш керак» лигини айтганларида кўнглимда юртимизга, халқимизга шундай доно, узоқни кўра олувчи, халққа суянган, халқ ақли, фикр ва таклифларидан куч олаётган давлатимиз раҳбари бетакрор маънавий меросимиз, тарихимизга ҳам катта эътибор бераётганидан бошимиз осмонга етди.\nАлбатта телерадиокомпаниядаги бу канал ўз ўтмишимизни ўрганиб, унга лойиқ бўлишга, янги ҳаётга теран фикр, Ватанга чексиз садоқат билан қарашга ўргатади.\nБу борада ҳар бир маҳалла посбони ўз ҳудудида ўз тажрибасини намоён қила олиши керак. Президентимизнинг «Жиноят ҳақиқати ва адолати» деган тамойилини ҳамма англаши лозим.\nБугунги кунда халқимиз ўз Ватан равнақи, бахт-саодати, тинчлик-осойишталиги учун ўзида кучли дахлдорлик ҳиссини сезмоқда. Айниқса –Президентимиз халқимизга ҳам оддий тилда ислоҳотлар – бу юртимиздаги ўзгариш, янгиланиш деб айтди, энг аввало раҳбарлар, кейин одамлар ўзгариши керак.\nЧунки инсон ўзгарса-жамият ўзгаради, деб кўрсатди. Бу ҳар бир фуқарода катта таассурот уйғотмоқда. Кексами ёшми, янги 2019 йилда кандай мурод мақсадлар, ниятлар қилаётган бўлса уларнинг амалга ошишининг ҳаммаси ўзларига боғлиқ эканлигини сезмоқдалар, билмоқдалар.\nАйниқса биз Қорақалпоғистонликлар Орол инқирози оқибатлари Президентимиз Мурожаатномасида алоҳида бир эътибор, ғамхўрлик, меҳр билан таъкидлаб ўтганидан миннатдор бўлмоқдамиз. Яъни Президентимиз айтдики, «Ҳозирги вақтда Орол фожиаси туфайли 5,5 миллион гектардан ортиқ майдонда Оролқум саҳроси пайдо бўлди.\nХусусан, Мўйноқ туманида барча зарур инфратузилмаларга эга бўлган замонавий шаҳарча бунёд этилади», Президентимизнинг бу сўзларини халқимиз ёд олмоқда. Шу туфайли бу мақолада уни тўла келтирдим. Бугун фахр билан айтамизки, Қорақалпоғистонда, Мўйноқда Президентимиз ташаббуси билан бошланган ишлар қизғин давом этмоқда.\nҲозирда мазкур тадбир жараёнида Мўйноқ тумани «Тик ўзак», «Бўзатов», «Маделли» ва «Ҳоким ота» овул фуқаролар йиғинларида саксовул уруғини йиғиш, шунингдек, «Сургул» участкасида саксовул уруғи ва кўчатини экиш ишлари амалга оширилмоқда.\nАйни пайтда ушбу ҳудудда саксовул экиш учун 5000 гектарга яқин ер майдони тайёрланди ҳамда 1100 гектар ер майдонига (шундан 1060 гектар уруғдан ва 43 гектар кўчатдан) саксовул экилди ҳамда бу ишлар қизғин давом этмоқда.\nШу билан бир қаторда, Мўйноқ тумани «Қазақдарья-Пўрлитаў» қишлоғига қарашли 47 километр узунликдаги ички йўлларини таъмирлаш, шунингдек, ушбу ҳудуддаги «Дарёоралиқ» сув омбори дамбаларини мустаҳкамлаш ишларига ҳам киришилди.\nТаъкидлаш жоизки, шу билан бирган ушбу ҳудудда 200 тага яқин турли техникалар ишламоқда, шунингдек, зарур қурилиш материаллари (қум, шағал ва ҳарсанг тош) билан таъминлаш ҳам ўз вақтида изма-из амалга оширилмоқда.\nБугун биз бутун дунё ҳамжамиятининг эътибори Қорақалпоғистонга, айникса Мўйноққа қаратилганлигидан фахрланиб\nКелинг, дўстлар, Мўйноқ ёққа, деб барчани бу яратувчилик, янгиланиш ва бунёдкорликларни кўришга чақирмоқдамиз.\nПрезидентимиз Мурожаатномаси билан қайта-қайта танишар эканман халқ билан бўлиш келажакнинг ойдин йўлини белгилашига ишончим ортмоқда.\nЯнги йил ҳар биримизга чексиз қувонч, оилаларга қут-барака, элга фаровонлик, тинчлик – осойишталик олиб келсин.


Ҳужжат 2018 йилнинг июнь ойида нашр қилинган. У касалликларнинг мавжуд таснифини қайта кўриб чиқиш, шунингдек, илғор тиббий стандартларни жорий қилиш ва янги касалликларни тасдиқлашни назарда тутади. Унинг янги талқини Жаҳон соғлиқни сақлаш бош Ассамблеясининг 2019 йилда Женева шаҳрида бўлиб ўтган сессияси иши жараёнида иштирокчи давлатлар томонидан расман тан олинган. Янги ҳужжат жорий йилнинг 1 январидан кучга кирди.\nЖаҳон соғлиқни сақлаш ташкилоти экспертларининг таъкидлашича, руҳий бузилишнинг янги тури сифатида тан олинган касаллик - компьютер ва видеоўйинларга ҳаддан ташқари кучли қарамлик ташхисини қўйишни фақатгина тажрибали врач уддалай олади. Бунинг учун руҳиятдаги ўзгаришларни, қарамликнинг инсон ҳаётига акс таъсири ва бошқа белгиларни бутун йил давомида кузатиш керак бўлади.\nКомпьютер ўйинлари саноати вакиллари бундай ҳолатни касалликлар рўйхатига киритилишига қарши чиққан. АҚШ, Канада, Европа мамлакатлари, Бразилия ҳамда Жанубий Африка кўнгилочар ўйинлар дастурий таъминоти ишлаб чиқарувчилари ассоциация ва федерациялари ҳамкорликда қилган баёнотида бундай қадам учун объектив илмий асослар етарли эмаслигини қайд этган. Шу билан бирга, улар фикрига кўра, ўйинлар "билимни ошириш ва даволаш" функцияларига эга.


Ҳалқаро ўртоқлик учрашуви\n10 октябрь, 2014 йил\nФавзи Муборак Айш\nМуҳаммад Дижиж Муҳаммад\nСайид Диа Саид\nСами Муҳаммад ал-Ҳусайний\nИсмоил Латиф Исмоил\nАли Саид Карим\n90+3' Ўйин якунланди. Ўзбекистон - Баҳрайн - 0:0.\n90+2' Икки марта бурчак тўпини ўйинга киритдик. Баҳрайнлик хавфни бартараф қилишди\n90+1' Вуууууҳ, Рашидов ўнг қанотда ҳимоячини алдаб ўтиб, тўпни жамоадошига узатди. Аммо футболчимиз зарба беришга улгурмади, ҳимоячи тўпни тепиб юборди\n90' Рашидовнинг зарбаси жонли деворга тегиб қайтди\n90' Жарима зарбаси тепамиз. Дарвозагача 22 метр\n90' Шодиевга нисбатан ишлатилган қўполлик учун Муҳаммад Ҳусайн огоҳлантириш олди\n88' Баҳрайнда ўзгариш бўлмоқда\n86' Бу Маҳмуд Абдулраҳмоннинг "нуқта"си эди, аммо унинг зарбаси қовушмади\n85' Фаррух Сайфиев сариқ карточка олди\n85' Баҳрайн футболчисига нисбатан фол ишлатилди. Дарвозагача 25 метр\n84' Санжар Турсунов чап қанотдан тўпни узатди, аммо дарвозабон эгаллаб олди\n84' Шораҳмедов ўнг қанотдан тўпни дарвозабон майдончасига узатди. Рашидов тўпга сакради, бироқ тўпни ҳимоячи майдон ташқарисига чиқариб юборди. Бурчак тўпидан эса наф чиқара олмадик\n81' Сардор Рашидов чап қанотда бир футболчини алдаб ўтиб, тўпни жарима майдончасига узатди. Рақиб тўпни қайтарди. Фозил Мусаев 17 метрдан кучли зарба йўллади. Аниқлик борасида у ноқисликк йўл қўйди\n78' Ўзбекистонда ўзгариш: Одил Аҳмедов ўрнига Наврузбек Алимов туширилди\n77' Баҳрайнда икки ўзгариш бўлди\n75' Рашидов ўнг қанотдан жарима майдончасига яқинлашиб келиб, зарба берди. Ноаниқ\n74' Тўпни дарвозабон эгаллаб олди\n74' БУрчак тўпини ўйинга киритдик. Энди қарама-қарши бурчакдан яна бир бурчак тўпи\n73' Одил Аҳмедовнинг зарбаси жонли девордан ўтди, аммо Фавзи Муборак Айш тўпни эгаллаб олди\n72' Жуда қулай жойдан жарима зарбаси ишладик.\n71' Ҳайрон қоласан киши. Футболчи жарима майдончаси ичида ўзи зарба бериши мумкин бўлган вазиятда тўпни жуда ноқулай бўлган қанотларда узатишади...\n69' Ўнг қанотдан етказилган тўпни Кападзе дарвозага бура олмади\n68' Баҳрайнинг ҳужуми. Муҳаммад ўнг қанотдан етказиб берган узатмасини Исмоил Латиф дарвозага бура олмади\n65' Сардор Рашидов ҳужумда - жарима майдончаси ичида фол ишлатилди деб топилди\n64' Рашидов чап қанотда бир ҳимоячидан ўтиб, жарима майдончасига кириб борди, аммо узатмани қарамаган ҳолда узатди. Тўп узатилган жойда ҳеч ким йўқ эди\n64' Исмоил Латиф офсайдда қолди\n63' Ўзбекистонда икки ўзгариш: Жепаров ва Сергеев майдонни тарк этишди. Сардор Рашидов ва Воҳид Шодиев ўйинни давом эттиришади\n62' Одил Аҳмедов марказда тўпни йўқотди ва тўпни эгаллаган баҳрайнлик футболчи дарвоза томон дарҳол зарба берди. Тўраев олдинга чиқиб кетганди. Тўп дарвоза устидан ўтиб кетди\n60' Исмоил Латиф икки ҳимоячимиз орасидан ўтиб, жарима майдончасига кириб борди. Анзур таъқибни давом эттирди. Ҳужумчи аниқ зарба бера олмади\n58' Жепаров жароҳат олди. Унга майдонда ҳам, майдон ташқарисида ҳам тиббий ёрдам кўрсатилмоқда\n56' Жепарос олис масофадан ўта ноаниқ зарба йўллади\n54' Тўпни назорат қилиш статистикаси - 55/45, Ўзбекистон фойдасига\n53' Энди Баҳрайн футболчиси ўнг қанотдан ёлғиз ўзи жарима майдончасига кириб борди. У узатма бераётганида ҳимоячимиз тўпга оёқ қўйишга улгурди. Тўп дарвоза устидан ўтиб кетди\n52' Дарҳол ҳужумга ўтдик. Ўнг қанотдан етказилган тўпга Сергеев бош билан зарба берди. Аммо зарба кучсиз чиқди. Игорга ҳеч ким халал бермаётганди\n51' Акбар Тўраев унчалик кучли бўлмаган зарбани қўлидан чиқариб юборди ва иккинчи уринишда рақиб оёғи остидан тўпни қайтаришга муваффақ бўлди\n50' Анзур Исмоилов бурчакка яқин жойда рақиб ҳужумчисига нисбатан ўйин қоидасини бузди. Жарима майдончасига етказилган тўпни ҳимоячиларимиз қайтаришди\n49' Сергеев нисбатан ўйин қоидаси бузилди. Дарвозагача 25 метрдан тўпни ўйинга киритдик. Жонли девор ёнидан тўпни ўтказиб, жарима майдончасига кириб бормоқчи бўлди футболчиларимиз. Аммо ҳимоячилар буни сезиб қолишди ва тўпни эгаллаган футболчимиз жарима майдончаси ташқарисида турган Аҳмедовга тўпни етказди. Одилнинг зарбаси аниқ чиқмади\n48' Ҳайдаров нисбатан ўнг қанотда ишлатилган жарима зарбасини Жепаров жарима майдончасига етказиб берди. Тўпга Кападзе бош билан зарба берди. Дарвозабон тўпни эгаллаб олди\n47' Баҳрайнликлар ўз ҳимояларига яқин жойда тўпни бир-бирларига оширишда хатога йўл қўйишди. Жепаров тўпни тўхтатмасдан Сергеев томон узатганди. Тўп Игоргача ўтмади, акс ҳолда у дарвозабон билан бирга бир вазиятга чиқиб кетарди\n46' Ўзбекистон кўк, Баҳрайн қизил рангли формада ўйнаётганини эслатиб ўтамиз\n46' Иккинчи бўлимни Баҳрайн терма жамоаси бошлаб берди.\n' Иккинчи бўлим бошланиш арафасида. Жамоалар майдонга чиқиб келишмоқда\n' Ҳар иккала жамоада гол уриш учун вазиятлар юзага келди. Ҳозирча ҳисоб очилмаган бўлса-да, ўйин дурангга мос бўлмоқда деб айта оламиз\n' Биринчи бўлимда ўйин суръати у қадар юқори бўлмади. Деярли тенг ўйин бўлмоқда. Вакилларимиз ҳужум ташкил қилишаётганида Баҳрайн кўпчилик бўлиб ҳимояланмоқда. Ўз навбатида Аднан Ҳамад шогирдлари ҳам тез-тез ҳужумга ўтиб туришибди.\n45' Биринчи бўлим якунланди. Ҳозирча Ўзбекистон - Баҳрайн - 0:0. Танаффус\n42' Чап қанотдан етказилган тўпга Кападзе бироз етиб кела олмади\n41' Жарима майдончамиз ташқарисидан хавфли зарба йўлланди. Тўп ҳимоячилармиздан бирига тегиб, рекошет ҳолатида Акбар Тўраевни қийин ҳолатга солиб қўйганди. Тўп дарвозага аниқ бормади\n40' Бурчак тўпи хавфли бўлди. Муҳаммад бош билан зарба берди. Тўп дарвоза устуни ёнидан ўтиб кетди\n39' Баҳрайн бурчанк тўпи ишлади\n37' Вуууууҳ! Азиз Ҳайдаров 19 метрдан кучли зарба йўллади. Дарвозабон тўпни қўлидан чиқариб юборди. Игорь Сергеев бироз кеч қолди. Посбон тўпни эгаллаб олди\n35' Сервер Жепаров 3 нафар футболчи орасидан ўтиб кетди ва жарима майдончаси ташқарисида йиқилди. Ҳакам қоида бузилганини эътироф этмади. Тўпни дарвозабон эгаллаб олди\n' Спорт канали ўйинни жонли трансляция қилаётганини эслатиб ўтамиз\n25' Баҳрайн ҳисобни очишига бир баҳя қолди! Жуда яқин масофадан йўлланган зарбани ҳимоячиларимиздан бир қайтариб қолди!\nОдил Аҳмедов олис масофадан кучли зарба йўллади. Дарвозабон тўпни эгаллаб олди\n20' Баҳрайн терма жамоаси 2 марта жарима зарбасини амалга оширди. Ҳар иккала сафар тўп жонли деворга тегиб қайтди.\n15' "Спорт" канали ўйинни ёзиб олган ҳолда намойиш қилиши мумкин\n10' Ҳозирча ҳисоб очилмади. Жамоа рақибга нисбатан фаолроқ ўйнамоқда, аммо Баҳрайн ҳимояда хушёр ҳаракат қилмоқда\n1' Учрашув белгиланган муддатдан 10 дақиқа бошланибди. Демак, ўйин 19:50да бошланган!\n' Баҳрайн ва Ўзбекистон терма жамоалари ўртасидаги ўйиндан онлайн трансляциямизни бошлаймиз!


Дардкаш излаган кўнгил\nCана : 25-06-2018 / Ибратли воқеалар / кўрилди: 330\n— «Оёқларимиз қумда куйиб кетяпти, юриб бўлмаяпти», деб раис бувага шикоят қилибмиз. У киши бўлса «Қизларим, чўл сизларга асфальт кўчаларингиз эмас. Бу ерда фақат этик кийиш керак. Ана ўшанда оёқларинг роҳат қилади», десалар ҳаммамиз кулиша-кулиша кўчма дўкондан кирзавой этик сотиб олиб, кийибмиз. Лекин бир-икки соатдан кейин умуман юра олмай қолдик. Оёқларимиз қумда куйган бўлса, энди шилиниб кетди. Чунки бунақа этик кийишдан аввал пайпоқ кийиб, пайтава ўраш керак экан-да…\nРисолат буви намланган кўзойнагини олиб, дока рўмолининг учига артди. Шаҳардан Гулистонга онасидан хабар олгани келган катта ўғил Баҳодир ака бирпас завқланиб хотираларини гапираётгани онани тинглагандек, уни-буни сўраб, гапига қўшилгандек бўлдию, сўнг зерикди, шекилли:\n— Онажон, дориларингизни ичиб турибсизми? Тугаган бўлса, Бахтиёрга пул берай, олиб келиб берсин, — дея меҳрибончилик қилгандек бўлди.\nРисолат буви яна нималарнидир ҳикоя қилишга чоғланган эди, ўғлининг гапини бўлгани унга малол келди, лекин сездирмасликка уринди. Бўғзига тиқилган ранжу малолни босиқлик билан ўтказиб юборишга ҳаракат қилди.\n— Ичим дорихона бўлиб кетди, болам. Ҳар қанча дори ичсам ҳам Худойимнинг менга атаган умридан бир соат ҳам зиёд яшай олмайман. Шунинг учун ўша дорига атаган пулингни ўзингда қолдир-да, менинг олдимга тез-тез келиб тур. Сени бағримга босиб, нафасингни нафасимда ҳис қилсам, ҳароратингни сезсам, овозингни эшитсам, шунинг ўзи менга дори…\nГапирар экан, Рисолат бувининг овози титради. Баҳодир эса қўлидаги сўнгги русумдаги телефонини титкилаганича:\n— Онажон, Худойим ҳам асранганни асрайди. Бу дориларни ҳам кимлардир меҳнат сарфлаб, ихтиро қилган. Қанча-қанча олимлар синовдан ўтказган. Шуларнинг ҳам меҳнатини инобатга олиш керак. Энди сизга бизнинг ёқар-ёқмас гапларимиздан кўра ўша дориларнинг фойдаси кўпроқ тегади, — деди-да, Рисолат бувининг жавобини ҳам эшитмай яна қўлидаги телефонга энгашди.\nРисолат буви бирпас ўғлига термилиб ўтирди. Неча кунки унинг кўз олдидан ёшлик хотиралари кино тасмасидек ўтаётган эди. Мирзачўлда қўриқ ер очишга келгани, болаларининг дадаси билан танишгани… Айниқса, ўша танишув, илк эшитган муҳаббат изҳори ҳақида кимгадир жуда гапириб бергиси келаётган эди. Худди шу истагини сезгандек, Бахтиёрнинг хотини — Замира келини чой кўтариб кириб келди. Баҳодирга келиннинг келгани, яъни кейинги пайтларда анча сўзамол бўлиб қолган онасининг ёнида бир қулоқнинг пайдо бўлгани маъқул келди, шекилли, у ўрнидан турди:\n— Онажон, сиз келинингиз билан чой ичиб ўтира туринг. Менинг бир-иккита ишларим бор. Битказиб, тезда келаман.\nИши шаҳарда, яшаши шаҳарда бўлган Баҳодирнинг қишлоқда қанақа иши бўлсин? Рисолат буви билади, ўғли чойхонага чиқиб, эски оғайнилари билан валақлашмайди ҳам, улар назарига кирмайди, шунчаки, Бахтиёр укаси барпо этиб қўйган боғдаги икки қаватли шийпоннинг тепасига чиқиб, ухлайди. Лекин Рисолат буви билиб турган нарсаларини тўнғич ўғлига айтиб ўтирмади. Айтганидан нима фойда? Эшитиб, ўғли ранжиса, айтиб ўзининг дили ғашланади…\n— Майли, бора қол, болам. Ҳарна бўлса-да, ишинг битсин, сизлар иш одамисизлар, — деб яхшилик билан кузатиб қолди.\nЗамира келиннинг ҳам ўйчанлигини сезиб турарди. Унинг ҳам қандайдир иши бор. Лекин Рисолат буви болаларининг дадасининг дил изҳори ҳақида гапиргиси келарди.\n— Шу денг… дадангизнинг кўз қарашларини сезиб юрибман. Лекин сира сир бой бермайман, ўзимни билмаганликка оламан.\nЗамира келин бошини кўтариб қайнонасига бир қараб қўйди-да, яна дастурхоннинг попугини ўйнай бошлади.\n— Шундай кунларнинг бирида дадангизнинг ёнида юрадиган бир тракторчи ўртоғи бўларди, доим қорамойга беланиб юрарди. Унинг ёнида ёшлар бригадасига раҳбарлик қиладиган дадангиз чақнаб кўринарди. Раҳматли қум, чанг-тўзоннинг ичида ҳам ўзига жуда қараб юрарди. Ўша ўртоғи кабутарнинг қанотидек қоғозчада хат келтириб берди. «Қаландар ўртоғим бериб юборди, охиригача ўқиб чиқинг», деди. Тавба, нималар ёзди экан, деб қават-қават ўралган қоғозни очсам, бор-йўғи учта сўз ёзилган: «Менга турмушга чиқинг!» Қоғознинг қолган жойлари кўп нуқталар…\nРисолат буви ўша бетакрор дамларнинг хаёли билан банд бўлди, шекилли, бирпас жим қолди. Замира келин эса қайнонасининг гапларини мутлақо эшитмагандек, бутунлай бошқа мавзуда гап очди:\n— Аяжон, Баҳодир акам келганидан фойдаланиб бир нарсани ҳал қилиб олсак, дегандим. Бахтиёр ўғлингиз бу гапни ҳеч қачон сизга айта олмайди. Ҳув Толмазордаги қариндошларимиз вақтинча ўтириб турган уй Баҳодир акамнинг номларида. Тўғри, ер у кишига берилган, пойдевору деворни у киши тиклаган. Лекин қурилишни Бахтиёр акам охирига етказган. Тонг демай, шом демай, лой чангаллаганларидан хабардорсиз. Ҳадемай Мақсуд набирангиз ўқишни тугатиб келади, уни уйлантирамиз, уй керак. Шу уйни Баҳодир акам укаларининг номига ўтказиб берса, яхши бўларди. Барибир, эртами, кечми, шундай бўлади. Лекин бўладиган ишнинг тезроқ бўлгани яхши-да. Нима дедингиз, аяжон?\nРисолат буви болаларининг дадасига айланган Қаландар олдига қизил бризент этик, қарғашойи кўйлак, ироқи дўппида қизариб-бўзариб туриши ҳақида ўйлаётган эди. Келинига: «Ичимда «жон» деб турсам-да, дадангиз хатига интиқлик билан жавоб кутаётганини сезсам-да, ҳеч нарса дея олмасдим. Яккаш «Ота-онам билади»дан нарига ўтмасдим», дея ўша унутилмас дамлар ҳақида гапириб бермоқчи эди. Лекин келини… Рисолат буви хўрсинди, келини узатган пиёлани бармоқлари учига қўндириб айлантирди:\n— Бу ака-укалар орасида ҳал бўладиган иш. Ўзлари билиб-билиб қилишади, болам. Бу савдога сизу бизнинг аралашгилигимиз йўқ.\nЗамира келиннинг қовоғи уюлди:\n— Сиз она бўлиб бир оғиз гапирсангиз бўлади-ку, доим тўнғичингизга қайишасиз!\nТавба, Рисолат бувига нима бўляпти ўзи? Замира келин билан қисқа давом этган даҳанаки жангдан сўнг шу ўтирган жойида ёстиққа суяниб ёнбошлаган эди, кўзи илинибди. Раҳматли эрини туш кўрибди. Энди тўйлари бўлаётган эмиш. Қизиқ эри ҳозирги замоннинг куёвларидек ёқасига капалак нусха бўйинбоғ тақиб, орқаси узун костюм кийиб олганмиш. Сочлари ҳам набиралариникидек пўрим олинган. Ўзи ҳам сочини баланд турмаклаган эмиш, билаклари, олди очиқ оқ кўйлакда эмиш. Дарвозадан қайнонаси кириб келаётганмиш. Рисолат буви қаерга беркинишини билмай, эрининг орқасига яширинар эмиш…\n— Буви, бувижон, алаҳсираяпсиз, ёнбошингизга қараб ётинг… Набираси Зилола мактабдан келибди, шекилли, бувисини уйғотди.\nАслида, Зилола уйғотмаса ҳам, Рисолат буви тушида қайнотасидан яшириниб юриб, уйғониб кетган эди. У ўрнидан туриб, ёстиқни сўрининг суянчиғига тираб, ўзи ҳам ёстиққа таянди.\n— Муздай сув обке, болам. Юзимни чаяй, — деди.\nНега бунақа туш кўрди экан? «Тушдаги тўйни аза бўлади», дея таъбирлашар эди… Наҳот сафари охирлаган бўлса! Ахир хотиралар бостириб келаётганини ҳисобга олмаса, жисму жонида ҳеч қандай ўзгариш йўқ-ку.\n— Туш кўрибман, болам… — Рисолат буви тинмай компьютер титкилайдиган Зилола набирасидан ҳозирги кўрган тушининг янгича бир талқини бормикин, шу ҳақда сўрамоқчи эди, набираси:\n— Бувижон, туш бу яшалган ҳаёт ҳақидаги хотиралар ёки сиз орзу қилаётган нарсаларнинг суратдаги инъикоси. Тушга мутлақо эътибор бермаслик керак. Бувижон, яхшиси, сиз бирорта эрмак топинг. Масалан, шахмат ўйнашни ўрганинг. Китоб ўқинг, сериал кўринг, десам, «Бошим оғрийди, кўзим тинади», дейсиз. Аслида, китоб ўқиганингизда зўр бўларди. Кутубхонамиздан даста-даста китоб олиб келиб берардим. Шунда туш ҳам кўрмасдингиз. Қотиб ухлаб қолардингиз…\nАйтмоқчи бўлган гапи яна Рисолат бувининг бўғзида қолди. У набирасига «Бу бошқача туш, бутунлай бошқача туш», деб ҳам айта олмади. Чунки Зилола унинг юзини ювдирди-да, қаёққадир кириб кетди.\n«Ҳа, ҳаммасининг ўз ҳаёти, ўз ташвиши бор, Рисолат. Ким ҳам сенинг хотираларингни эшитгиси келяпти», деб ўйлади. Негадир хўрлиги келди. Ҳатто кўзидан бир-икки томчи ёш ҳам думалади.\n— Аяжон, Жамила қўнғироқ қиляпти-да, ҳануз қовоғи очилмаган келин уй телефонини Рисолат бувига олиб келиб берди.\n«Қиз бола билан онанинг киндиги битта бўлади, дейишади. Юракдан гаплашгим келиб турганини қизим сезди, шекилли», деб ўйлади Рисолат буви.\n— Алё, қизим, омонмисан? Уйга бир келсанг эди, иякни иякка тираб, бир гаплашсак эди, жуда тўлиб турибман, — деди Рисолат буви.\n— Аяжон, қизимга кетма-кет совчи келиб ётибди. Шошиб қолдим. Она бўлиб уйимга келиб ҳамма нарсага бош бўлиб ўтирмайсизми? Сандиқдаги сарполаримни кўрмайсизми? Кам, зиёдимни айтмайсизми? Фақат ўғилларингизга ёпишганингиз-ёпишган! Мен биттагина қиз бўлсам, бундоқ ёнимда туринг-да!\nЖамиланинг гинаси ҳам ўзига етарли эди. Рисолат буви телефонда ҳам ҳеч нарса айта олмади. Жамила онасини тинглагиси келмади. Унинг узатиладиган қизлару уларнинг сеп-сидирғаси ҳақида айтадиган гаплари бор экан, шунинг учун Рисолат бувининг ич-ичидан қайнаб-тошиб кетаётган гапларини эшитмади. Ўзининг айтадиганини айтаверди.\nРисолат буви одми кўйлагини кийди. Бошига зангор, тўқ зангори рангли рўмолини ташлади. Оёғига калиш илди. Ўғли Кавказ томонлардан олиб келган учи нақшли ҳассасига таянди-да, дўқ-дўқ юриб, кўчага чиқди. Бу пайтда кечаги воқеалардан бир кеча ўтган, яна тонг отганди. Ҳамма кечқурун ярим тунгача телевизор кўргани учун ҳали маст уйқуда. Рисолат буви яна туш кўрган эди. Тушига яна раҳматли чоли, унинг ошиқлик даврлари, Мирзачўл, тупроқ, лой чангаллаб уни ўзлаштирганлари кирибди…\n«Такрор-такрор бир хил воқеалар тушимга киряпти. Бежизга бўлмаса керак. Нимадир қилишим керак. Яхшиси, чолимнинг бошига бораман», деб ўйлади. Кеча Жамила билан телефонда гаплашаётганда қизи: «Ая, уйда гапириб одамларнинг ғашига тегманг. Ҳозирги замонда сергап одам бировга ёқмайди. Ҳамма ундан қочади», деган эди.\nШундан сўнг ҳеч кимга гапирмади. «Ҳа» ёки «йўқ»дан нарига ўтмади.\nМана, қабристон. Ранг-баранг атиргуллар очилиб ётибди. Майин сабо билан гулларнинг ифори узоқ-яқинларга таралади. Ҳар ер-ҳар ерда мажнунтолларнинг узун кокиллари солланади.\nРисолат буви чолининг қабрини осон топди. Оёқ тарафидаги ўриндиққа ўтириб, нафасини ростлади. Сўнг Қуръон тиловат қилди. Енгил эпкинда анча йиллар аввал ўтказилган атиргулларнинг шохлари, ғунчалари, гуллари, барглари тебранар эди. Рисолат буви уларга яқинроқ ўтирди, кафтларида силади:\n— Чўлга янги борган пайтларимиз, ўз ихтиёримиз билан отилиб чиққанмиз. Усти очиқ машинага йигит-қизлар худди тўйга кетаётгандек кулиша-кулиша чиқибмиз. Эртадан кечгача дўқир-дўқир йўлда силкиниб чўлга етиб бордик. Ҳаммаёқ қамишзор. Йигитлар машинадан тушиб, таёқ учига латта чўқмор қилишиб челакдаги соляркага ботириб, машъала ясашди. Ҳар ер, ҳар ерда машъала, қамиш гулханлар ёқилгач, ичимизга ёруғлик киргандек бўлди. Мен болаларимнинг дадасини илк бор машъала ёғдусида кўрганман. Юз-кўзларида олов акси ўйнар, янаям кўзлари чўғланиб кўринарди…\nРисолат бувининг сўзларини гуллар ҳам, шабада ҳам бўлмасди. Шабада гулларни у томонга эгар, улар чиндан ҳам бувини тинглаётганга ўхшарди. Буви неча кундан буён юрагида туғён қилаётган, фарзанд, набираларига айтгиси келаётган хотираларни гапирар, гапиргани сайин овози очилиб, кўнгли равшанлашиб борарди…


Бухоро вилояти Ички ишлар бошқармаси сафдорлик ва офицерлик лавозимларига танлов эълон қилади.\n12 Октябр 2020 йил 4004\nБухоро вилояти Ички ишлар бошқармаси бўш бўлган сафдорлик ва офицерлик лавозимларига танлов эълон қилади.\nБухоро вилояти Ички ишлар бошқармаси ҳамда Жазони ижро этиш тизимидаги 10 та бўш шифокор-офицерлик лавозимларига.\n- умумий амалиёт шифокори мутахассислиги бўйича олий маълумотга ва ушбу йўналишда амалий меҳнат фаолиятига эга бўлган эркак ва аёллар;\nБухоро вилояти Ички ишлар бошқармаси Патруль-пост хизмати ҳамда Йўл ҳаракати хавфсизлиги бошқармаларидаги бўш бўлган сафдорлик лавозимларига, олий ва ўрта махсус маълумотга эга бўлган ўғил ҳамда қиз болалар иштирок этишлари мумкин;\nЭСЛАТМА: Танловда Бухоро вилояти ҳудудида доимий рўйхатда турган, ёши 18 дан кичик, 30 дан катта бўлмаган, бўйи, эркаклар учун 175 см, аёллар учун 165 см.дан паст бўлмаган, эркаклар муддатли ёки сафарбарлик чақирув резерви асосида ҳарбий хизматни ўтаган, ёхуд олий ўқув юртларида ҳарбий тайёргарликни ўтаган номзодлар иштирок этишлари мумкин.\nНомзодлар ўзлари билан қуйидаги ҳужжатларни олиб келишлари сўралади.\nтуғилганлик ҳақида гувоҳномаси;\nяқин қариндошларининг (ота-онаси, турмуш ўртоғи, фарзандлари, ака-укалари, опа-сингиллари, шунингдек турмуш ўртоғининг ота-оналари, ака-укалари, опа-сингиллари) паспорт ва туғилганлик ҳақида гувоҳномалари нусхалари, никоҳ қайд этилганлиги ёки бекор қилинганлиги, ногиронлик (агар мавжуд бўлса), қариндошларининг ўлими ҳақидаги гувоҳномалари нусхалари (асли кўрсатилган ҳолда);\n3 х 4 ўлчамдаги 6 та, 9 х 12 ўлчамдаги 2 та рангли фотосурат (бош кийимсиз);\nЎрта-махсус ёки олий маълумотни тасдиқловчи ҳужжатлар (диплом иловаси билан) асл нусхалари;\nҲарбий гувоҳнома асл нусхаси;\n- Доимий яшаш жойидаги тиббий муассасалардан олинган белгиланган намунадаги соғлиғининг ҳолати ҳақида маълумотнома (бўй параметри кўрсатилган ҳолда);\n- меҳнат дафтарчасининг асл нусхаси (агар мавжуд бўлса);\nБухоро вилояти Ички ишлар бошқармасининг бўш бўлган сафдорлик ва офицерлик лавозимларига ишга кириш истагида бўлган номзодлар 2020 йилнинг 15-20 октябрь кунлари Бухоро вилояти Ички ишлар бошқармаси Кадрлар бошқармасига юқорида кўрсатилган ҳужжатлар билан мурожаат қилишлари сўралади.\n2020 йилнинг 15-20 октябрь кунларидан олдин ёки кейин мурожаат қилган номзодларнинг аризалари қабул қилинмайди.\nМанзил: Бухоро шаҳар Б.Нақшбанд кўчаси 10-уй,\nМўлжал: Бухоро АРК қўрғони мажмуаси.\nҚўшимча маълумотлар учун телефонлар\nБухоро вилояти ИИБ Кадрлар бошқармаси


27 май 2020, Тошкент вақти: 08:17\nчоршанба 27 май 2020\nПрезидент Мирзиёев Бўкага келиб кетганидан сўнг 5та туман ҳокими ойликларидан маҳрум қилинди\nОзодТаъсир: Самарқандда талабалар пахтадан қайтарилди\n15 ноябрь куни Озодлик радиоси Самарқанд вилоятидаги барча олий ўқув юртлари талабаларининг 60 кундан бери пахта даласида қолаëтганига эътибор қаратиши ортидан¸ 16 ноябрь куни эрталаб талабалар уйига қайтарилди. Озодликка хабар йўллаган талабаларнинг айтишича¸ 15 ноябрь куни кечга яқин кутилмаганда ўзларига тонгда кўрпа-тўшакни йиғиштириб¸ автобус келишига шай бўлиб туриш айтилган.\nоктябр 29, 2016\nАндижон даласида пахта қолмаган бўлса ҳам коллеж ўқувчилари ўқишга қайтарилмаяпти\nАндижон вилоятининг Бўз туманидаги барча коллежнинг учинчи курс ўқувчилари бир ойдан буён пахта даласида қоляпти. Озодлик суҳбатлашган ўқувчиларнинг айтишларича, далада пахта қолмаган бўлса ҳам, улар эртадан кечгача совуқдан қалтираб, чаноқларда қолган яккам-дукам пахтани теришга мажбурланяпти.\nАндижонда ўқувчилар ғўзапояда қолган пахтани териб олишга мажбурланмоқда\nАндижон вилоятининг Пахтаобод тумани мактаблари ўқитувчилари ва ота-оналарга кўра, туман ҳокими мактабларда ҳар бир ўқувчига бир ҳафта давомида 3-5 килограммдан пахта топиб келиш ҳақида фармойиш берган. Уларнинг маълум қилишича, ўқувчилар уйма-уй юриб, йиғиб олинган ғўзапояда қолиб кетган пахтани териб оляпти. Аммо, туман ҳокимлиги расмийси ўқувчиларга бундай топшириқ берилганини инкор қилди.\nБухорода ҳам мактаб ўқувчилари пахтага ҳайдалди\nБухоро вилоятининг Вобкент туманидаги аксар мактаб ўқувчилари пахта теримига сафарбар этилди. Ота-оналар ва ўқитувчиларнинг айтишларича, олтидан юқори бўлган синфларда дарслар таққа-тақ тўхтаган ва об-ҳаво совуқ бўлишига қарамасдан ўқувчилар пахта теришга мажбурланмоқда.\nҚарши тумани ҳокими теримга масъул фаолларни дўппослаганини рад қилди\nҚашқадарёнинг Қарши тумани ҳокими Асрол Бойқораев Озодлик билан суҳбатда пахта режасини бажармаган фермер хўжаликлари ва ташкилот раҳбарларини ҳақоратлаб, калтаклагани ҳақидаги иддаоларни рад қилди. Қарши тумани Бешкент шаҳрида яшовчи коллеж раҳбарларидан бири 12-13 октябрь кунлари кечаси ўтказилган селектор йиғилишида туман ҳокими оз пахта топширган фермер ва теримга кам одам чиқарган ташкилот раҳбарларини калтаклагани ҳақда Озодликка гапириб берган эди.\nҚашқадарёда мактаб ўқувчилари пахта теримига чиқарилди\nҚашқадарё вилоятининг Нишон туманидаги бир неча мактабнинг 5-9 синф ўқувчилари пахта теримига ҳайдалди. Бир-биридан мустақил Озодлик манбаларига кўра, ўқувчилар ҳатто ёмғир ёққан кунлари ҳам пахтага чиқарилган. Ўқувчиларнинг устозлари эса пахта мавсуми бошлангандан буён пахта даласида “жавлон” урмоқда. Вилоят ҳокимлиги ўқувчиларнинг теримга чиқарилганини инкор қиляпти.\nЎзбекистон ҳукумати 2020 йилга бориб пахта йиғим-теримида қўл меҳнатини 30 фоизга камайтириб, ҳосилнинг 80 фоизини пахта териш машиналари ёрдамида йиғиштириб олишни режаламоқда. Ўзбек расмийларининг бу баёноти Тошкентда ўтаётган Халқаро пахта ярмаркасида янгради.\nПахта йиғим-терими мавсумида Ўзбекистоннинг кўплаб жойларида техника билан боғлиқ муаммолар вужудга келмоқда. Ижтимоий тармоқлар орқали Озодликка келаётган хабарлардан айрим хўжаликлар қишлоқ хўжалиги ва йўловчи транспортдан муаммолар пайдо бўлаётганини билдирса, яна бошқалари техника билан таъминланишда муаммо йўқлигини гапирмоқда.\nоктябр 08, 2016\nАндижонда ҳайдовчилар пахта териш ва ҳашарчиларни ташишга мажбурланмоқда\nЎзбекистоннинг Андижон вилояти автомобил йўлларида милиция ходимлари йўлдан ўтаётган машиналарни тўхтатиб, ҳайдовчиларни пахта теришга ёки ҳашарчиларни ташишга мажбур қилмоқда. Бу ҳақда андижонлик ҳайдовчилар Озодликка маълум қилди.\nПахта терими суръати тушиб кетгани боис, қолган талабалар ҳам далага ҳайдалди\nЎтган ҳафта охирларида Ўзбекистонда об-ҳавонинг ёмонлашиши туфайли пахта теримига навбатдаги сафарбарлик бошланди. Ёмғир ёғиши ва совуқ тушиши натижасида олдин сафарбар этилган кўплаб теримчиларнинг уйларига кетиб қолиши кўпайган. Пахта даласига нафақат вилоятлардаги коллежлар, балки пойтахтдаги айрим олий ўқув юртлари ўқитувчи-талабалари чиқарилди.


Паст Даргомда кузи ожиз пенсионернинг уйи олдидаги куприкни ким ва нима учун бузди? – КУН УЗ\nГлавная / Жамият / Паст Даргомда кузи ожиз пенсионернинг уйи олдидаги куприкни ким ва нима учун бузди?\n04.05.2019\tЖамият Comments Off on Паст Даргомда кузи ожиз пенсионернинг уйи олдидаги куприкни ким ва нима учун бузди? 63 Показы\nСамарканд вилояти Паст Даргом тумани Шомбулок кишлогида истикомат килувчи биринчи гурух ногирони, 60 ёшли кузи ожиз пенсионер Гулсара Хасановадан мурожаат келиб тушди.\nМаълум булишича, Г.Хасанованинг уйи олдидан утган арикни 18 март куни казиб, кенгайтириш бахонасида «Чортут» фермер хужалиги раиси Гулом Хожимаматовнинг буйруги билан арик устидаги куприк бузиб ташланган.\nГ.Хасанованинг фарзандлари Россия Федерациясида мехнат миграциясида булиб туришибди, бу куприкни кайта тиклаш учун шароитиям, имкониям йук.\n«Келган одам яхшилик килиш, ёрдам курсатиш урнига менга зарар етказиб кетаверадими?» — деди Г.Хасанова йигламсираб.\nМахалла фаолларидан бири, собик фермернинг хикоя килиб беришича, бу арик 2–2,2 метр кенглик ва чукурликда казилган. Холбуки бу арикдан бор-йуги 50 гектар дала сув ичади. Боз устига, арик янги килиб казилгач, гарчи сугорадиган жойнинг узи булмаса хам, бир хафта мобайнида арик тулдириб сув хайдалган ва сув тошиб одамларнинг уйини сув босган.\nХуп, арик ахоли зич истикомат килаётган худудда бехудага кенгайтирилган, дейишмокда. Энди узингиз уйланг, бирор ёш бола уйнаб келиб, арикка тушиб чукиб кетса нима булади? Унинг хунини ким тулайди? Холбуки, бу арик ёш бола у ёкда турсин, катта одамни хам окизишга кодир булиб турибди.\nГ.Хасанованинг айтишича, у кизи етовида туман прокуратурасига ушбу масала юзасидан бориб, Мутал исмли ходимга учрашган. Прокуратурада уларнинг аризаси кабул килинмаган. Бу иш билан туман сув хужалиги бошкармаси шугулланишини айтган. «Сизлар водхозга — Махмуд аканинг олдига утаверинглар, оркаларингдан етиб бораман», деб алдаган сектор учун масъул прокуратура ходими. Сув хужалиги бошкармаси ходимлари хам «борамиз, далолатнома тузамиз», деб кузи ожиз аянинг куйнини пуч ёнгокка тулдириб юборишган.\nМахалла профилактика инспекторидан ёрдам сурашганда «Фермерга мен нима дея оламан, у одамга менинг гапим утмайди», дея жавоб кайтарган.\nАянинг «Халк кабулхонаси»га мурожаати эса йулсозлар кулига тушган. Улар келиб, далолатнома тузиб, «бу бизнинг ишимиз эмас», деб кайтиб кетишган.\nКизиги шундаки, кишлокдаги бошка инсонларнинг уйи олдидаги куприклар бузилмаган. Чунки кенгайтирилаётган арик устидаги куприк остини уйнинг эгалари узлари тозалаб беришган. Фермер кузи ожиз аёлнинг уйида эркаги йуклигини (турмуш уртоги вафот этгани, угиллар Россиядалиги) кура-била туриб, куприкни буздириб ташлаган.\n«Угилларим шу ерда булганида буза олишмасди. Махалла фукаролари йигинидан раис ва посбон келиб, тухтатиш урнига «сенинг купригингга одам топиб келайликми, сенга муттахам эмасмиз», деб бакириб кетишди», — дейди Г.Хасанова.\nКуприк бузилганидан кейин бир хафта утгач арикдан сув оккан. «Шунча вакт ичида бирортасини ёллаб тозалатган булардим», — дейди ая. Устига-устак, шунчалик чукур килиб казилган арикдан сув окиб, барибир одамларнинг уйини сув босган. Буниси энди хеч кандай колипга сигмаса керак.\nКузатмокдамиз: Паст Даргом туманида 2019 йил бошидан рисоладагидан бошкачарок конун-коидалар амалиётга жорий этилмокда. Унинг бирор бандида: «туманнинг кузи ожиз фукаролари кучага чикмаслиги керак; хеч кимга халакит бермасдан уз уйида утириши керак»,деган коида хам булса керак, хойнахой.\nP.S. Паст Даргомда «Чортут» фермер хужалиги раиси Гулом Хожимаматов ва туман хокими Шункор Худойбердиевдан арз килаётган фукаролар талайгина. Биз кейинги чикишларимизда Kun.uz мухбирлари урганган бошка мурожаатчиларнинг мураккаб ахволидан пайдар-пай хикоя киламиз.\nПред. Онамга Шеър\nСледующая Рамазон ойи Таквими 2019 йил